Anugerah Besar Hikayat Mimpi Rumah Agam Merah

Untuk mendapatkan maklumat terkini, ikuti kami melalui Telegram

Khoo Phau Liang menceritakan pengalamannya membaca Hikayat Mimpi Rumah Agam Merah, hikayat terjemahan yang merupakan antara empat hikayat terpenting dalam kesusasteraan China klasik.

Hikayat ini tidak membunuh mana-mana watak dengan penceritaan ala kadar, sebaliknya setiap watak berjaya disatukan seperti benang-benang yang disulam menjadi baju.

Empat bulan lepas saya ke kedai buku untuk mencuci mata. Di sana ketika itu cuma tinggal dua tiga orang pekerja yang sedang melamun. Tiada pelanggan lagi melainkan saya. Dengan senang hatinya saya berlegar-legar di dalam kedai lebih satu jam, membelek buku-buku yang dijual satu demi satu. Dompet saya ada sekeping RM100. Saya merancang melamar pulang beberapa buah buku sebagai teman sepanjang “cuti” yang tidak berpenghujung ini. Akhirnya, di atas sebuah rak besar di hujung kedai, saya menemukan buku berwarna ungu yang tebal, Hikayat Mimpi Rumah Agam Merah (HMRAM) Jilid III. Saya menyelak halaman buku ini dengan teruja, kemudian langsung menuju ke kaunter pembayaran. Begitulah kisah perpisahan antara dompet saya dengan wang not RM100 yang telah berkorban demi buku yang menambat hati saya.

Sejurus pulang, saya segera mengejutkan Shopee bagi membantu saya mengesan adik-beradik jilid HMRAM tadi. Saya menemukan Jilid I, Jilid II dan Jilid IV lalu terus menempahnya. Seminggu kemudian, keempat-empat jilid HMRAM telah bersatu semula di pangkuan saya. Sayalah yang paling gembira. Hikayat ini bukan calang-calang buku. Saya mendengar tentangnya sejak di bangku sekolah lagi. Inilah satu daripada empat hikayat agung yang lahir daripada tamadun China!

HMRAM dikarang oleh Cao Xue Qin pada era Dinasti Qing, kira-kira 200 tahun yang lalu. Hikayat ini turut dikenali dengan nama Hikayat Batu, Catatan Seorang Pendeta yang Penuh Hawa Nafsu, Cermin Percintaan yang Berharga, dan Dua Belas Perempuan Jelita dari Jinling. Namun secara umumnya, judul utama yang digunakan ialah Hikayat Mimpi Rumah Agam Merah (Hong Lou Meng). Judul ini diambil sempena lagu ke-12 dalam bab kelima Jilid I, yang merujuk mimpi Jia Baoyu di Alam Khayalan Tanpa Makna.

HMRAM menceritakan kehidupan mewah keluarga Jia, percintaan tuan-tuan muda dan gadis jelita, pergolakan dalam keluarga, perangai orang suruhan, dan akhirnya kejatuhan keluarga bangsawan ini akibat penyelewengan yang dilakukan oleh ahli keluarga yang tamak dan mementingkan diri sendiri. Disebabkan HMRAM yang asal ditulis menggunakan bahasa Cina klasik, amat sukar untuk saya memahami isi ceritanya sebelum ini. Oleh itu, saya sangat terharu apabila menemukan terjemahan hikayat ini dalam bahasa Melayu. Tahniah dan terima kasih atas usaha kerjasama antara Dewan Bahasa dan Pustaka (DBP) dengan Persatuan Kebudayaan HAN Malaysia.

Lima orang penterjemah HMRAM ialah Loh Wah Ching, Chew Fong Peng, Lai Choy, Chan Foo Heng, dan Woo Tack Lok, manakala editornya ialah Goh Hin San. Harus diketahui bahawa proses penterjemahan hikayat ini amatlah sukar sekali. Cabaran pertama, iaitu bahasa asalnya ialah bahasa Cina klasik yang bukan seperti bahasa Cina moden. Makna setiap ungkapannya lebih padat dan perlu diterokai dengan mendalam. Keduanya, hikayat ini mempunyai jalan cerita yang berbelit-belit dan sangat panjang sehingga mencecah 120 episod. Ketiga, muncul 975 orang watak dalam hikayat ini dengan nama Cina yang hampir serupa, seperti Jia Zheng, Jia Zhen, Jia Lian, Jia Lan, dan banyak lagi yang pastinya boleh mendatangkan kekeliruan kepada pembaca. Keempat, hikayat ini turut menyelitkan 400 buah puisi yang merupakan sebahagian daripada cerita dan tidak boleh diabaikan dalam proses penterjemahan. Kelima, pelbagai adat tradisi keluarga, nama-nama pokok dan bunga, ubat-ubatan tradisional, dan pelbagai lagi kebudayaan Cina yang tersemat dalam hikayat ini juga tentulah memerlukan kegigihan pakar penterjemah untuk mencari istilah yang paling tepat bagi membawa gambaran sebenar kepada pembaca yang berbeza budayanya.

Saya sangat menyukai ketelitian yang ditunjukkan oleh penterjemah HMRAM. Dalam keempat-empat jilid HMRAM, setiap episod mempunyai ayat tajuk yang memberikan gambaran tentang keseluruhan episod tersebut. Hal ini sangat penting kerana HMRAM ialah hikayat yang panjang dan melibatkan hampir seribu watak. Ayat tajuk setiap episod memudahkan pembaca membelek semula bahagian cerita yang kabur dalam ingatannya sepanjang pembacaan. Saya sendiri telah mengambil masa sebulan untuk menghabiskan setiap jilid, maka ada ketikanya saya akan membelek isi kandungan untuk mencari episod-episod yang telah dibaca sebelum ini. Malah, penterjemah juga cukup baik hati untuk melampirkan rajah pokok watak-watak penting dalam HMRAM.

Disebabkan keluarga Jia dalam HMRAM begitu besar dan melibatkan anggota keluarga dan sanak saudara yang ramai, begitu banyak watak dengan nama yang hampir sama muncul dalam episod demi episod. Siapakah yang mampu mengingat bahawa Jia Lian ialah anak kepada Jia She, Jia She abang kepada Jia Zheng, Jia Huan anak kepada Jia Zheng, Jia Zhen anak kepada Jia Jing, atau Jia Rong anak kepada Jia Zhen? Rajah pokok tersebut dengan jelas memaparkan hubungan antara watak bagi merungkaikan kekeliruan apabila terbaca nama yang hampir serupa. Dan anda tidak perlu risau, meskipun dengan sebegitu banyak watak, hikayat ini tidak membunuh mana-mana watak dengan penceritaan ala kadar, sebaliknya setiap watak berjaya disatukan seperti benang-benang yang disulam menjadi baju.

Bukan itu sahaja, penterjemah turut memuatkan nota kaki bagi menjelaskan nama-nama tokoh yang disebut dalam HMRAM, seperti penyair Qin Guan, Ouyang Xiu, Fan Zhengda, dan lain-lain. Ada juga nama wanita yang terkenal, seperti Wu Zetian dan Yang Guifei. Selain penyair dan wanita terkenal, ada banyak lagi nama pelukis, pemain opera, maharaja, panglima perang, sami, dan sebagainya, yang turut dijelaskan dengan ringkas dalam nota kaki. Secara tidak langsung, HMRAM menjadi ensiklopedia kepada pembaca untuk menambah pengetahuan tentang sejarah dan legenda China yang luas. Turut dimuatkan nota kaki tumbuhan herba dan barangan tertentu yang sering digunakan oleh masyarakat di China. Bahkan, nama watak yang homofon dengan maksud tertentu dalam bahasa Cina turut dicatatkan dengan jelas dalam nota kaki, misalnya nama Zhen Shiyin yang sebunyi dengan maksud “fakta benar yang disembunyikan atau dikiaskan”, dan Jia Yucun pula sebunyi dengan maksud “karya-karya cereka yang menggunakan bahasa pasar atau kampungan”.

Pengenalan karangan tokoh Prof. Dr. Wong Yoon Wah, Bai Xianyong, Wen Renping, dan Zhu Wenbin yang dimuatkan dalam HMRAM juga banyak mendedahkan asal usul hikayat, tema dan persoalan serta keistimewaan HMRAM untuk diterokai oleh pembaca. Ulasan tokoh-tokoh ini telah membuka mata saya terhadap setiap sedutan HMRAM yang meskipun kecil tetapi boleh membawa makna yang lebih besar terhadap keseluruhan cerita. Bahagian pengenalan yang termuat dalam HMRAM ini samalah seperti perumpamaan Cina yang berbunyi, “menitikkan mata pada lukisan naga yang buta”, yang bermaksud menyempurnakan lagi sesuatu yang sudah sangat baik.

Bagi isi kandungan HMRAM pula, terlalu banyak aspek yang boleh diperkatakan. Jika diperhatikan dari sudut percintaan dan perkahwinan, HMRAM cenderung untuk menceritakan realiti hubungan cinta yang tidak berkekalan. Misalnya, kita boleh melihat perasaan cinta watak utama Baoyu kepada Daiyu yang sangat kuat, malah semua orang suruhan dan Puan Besar di kediaman Jia turut mengetahuinya. Namun akhirnya, Baoyu dikahwinkan dengan Baochai, sepupunya yang satu lagi. Daiyu pula mati kekecewaan. Walaupun masih terkenang akan Daiyu, tetapi adakalanya perasaan cinta Baoyu beralih kepada Baochai. Selain Baoyu dan Daiyu, percintaan sulit Jia Lian dan Cik You Kedua juga tidak berakhir dengan kegembiraan. Meskipun sempat disatukan, tetapi perkahwinan rahsia mereka mendatangkan kemarahan kepada Xifeng, isteri Jia Lian. Xifeng kemudiannya berterusan membuat helah untuk menganiaya Cik You Kedua, yang akhirnya bunuh diri dengan menelan ketulan emas. Demikian juga dengan kesudahan perkahwinan watak-watak lain yang membawa sengsara, sehingga Baoyu beberapa kali mempersoalkan mengapa gadis-gadis perlu menginjak ke alam perkahwinan yang menyebabkan perpisahan antara keluarga dan mengundang derita si gadis sepanjang hayat.

Dari sudut kehidupan keluarga bangsawan pula, HMRAM menonjolkan bagaimana keluarga bangsawan mengadakan sambutan besar-besaran untuk menikmati kegembiraan dan mengeratkan hubungan. Meskipun menghadapi masalah kewangan yang meruncing, Keluarga Jia sanggup berhutang dan menggadaikan harta benda untuk menyempurnakan majlis perayaan, perkahwinan dan hari jadi. Antara aktiviti yang dilakukan bagi mengisi keraian ialah permainan minum arak, mengira titik dadu, menyambung puisi, teka-teki, dan cerita lucu. Ada juga tuan muda yang mengambil kesempatan untuk berkelakuan tidak senonoh dengan berjudi dan berfoya-foya. Orang-orang suruhan juga mempunyai kerenah masing-masing seperti tuan mereka. Ada yang ikhlas bekerja, ada yang hanya boleh digerakkan dengan beberapa ketul wang perak, dan ada juga yang tidak menghormati tuannya yang lebih lembut hati. Dalam kemuncak HMRAM, kita dapat menyaksikan bagaimana Xifeng dipulaukan oleh orang-orang suruhannya, lalu terpaksa bertungkus-lumus mengendalikan majlis pengebumian Nenek Jia. Akhirnya, Xifeng dipersalahkan sehingga penyakitnya melarat dan mati.

HMRAM turut mempersoalkan realiti yang dihadapi oleh sarjana dan pegawai kerajaan. Baoyu sering mempersoalkan karangan-karangan sarjana yang ditulis dengan tidak jujur dan sekadar mempergunakan ayat-ayat indah orang terdahulu untuk mendapatkan markah yang cemerlang dalam peperiksaan. Apabila membacanya, saya tertanya-tanya juga, adakah hari ini situasi kita pada peringkat sarjana masih sebegitu? Beralih pula kepada Jia Zheng, bapa Baoyu yang jujur dan amanah. Pada awalnya, Jia Zheng disukai oleh maharaja dan dinaikkan pangkat untuk menyelia hasil kutipan bekalan bijirin di gudang wilayah. Namun begitu, ketegasan dan sikap jujurnya akhirnya memakan diri sendiri kerana orang bawahannya tidak akur malah berkomplot untuk memakan rasuah. Jia Zheng akhirnya dijatuhkan pangkat dan kembali memegang jawatan lama. Hukuman itu sebaliknya melegakan Jia Zheng kerana dia tidak lagi perlu bergaul dengan pegawai-pegawai yang pecah amanah. Berbeza pula dengan Jia Yucun yang memanjat pangkat dengan memakan rasuah dan bergaul dengan pegawai yang tidak amanah, akhirnya dia juga dihukum kembali menjadi rakyat biasa. Di sini, kita dapat melihat bagaimana takdir mempermainkan nasib pegawai, sama ada dia amanah mahupun tidak.

Memetik ungkapan terkenal masyarakat Cina, “Orang muda tak akan faham cerita HMRAM, yang faham cerita HMRAM pula tentu sudah tidak muda”, saya masih menerokai rahsia HMRAM. Pastinya, masih banyak aspek dalam hikayat ini yang belum dibincangkan dengan teliti, seperti puisi-puisi karangan Baoyu dan sepupunya, penyakit dan ubat-ubatan herba, kepercayaan terhadap dunia ghaib, seni bina rumah agam dan istana, serta banyak lagi. Pentafsiran terhadap HMRAM juga bergantung pada bidang yang diminati oleh pembaca itu sendiri, sama ada percintaan, perancangan jahat dan tipu muslihat, atau politik negara. Ada juga yang mengatakan bahawa “sewaktu muda jangan baca HMRAM, kelak tua tak dapat membaca Hikayat Tiga Negara.” Hal ini kerana dikhuatiri HMRAM membuatkan pembaca terjerumus terlalu dalam ke dalam cerita sehingga membinasakan hidup sendiri. Demikian hebatnya karya agung HMRAM ini!

Goh Hin San dalam bahagian prakata HMRAM menyatakan bahawa tidak banyak penterjemahan yang dilakukan terhadap HMRAM setakat ini, kebanyakannya daripada bahasa Cina kepada bahasa Inggeris. Dengan itu, saya semestinya sangat berbangga kerana HMRAM telah berjaya diterjemahkan kepada bahasa Melayu. Disebabkan kegigihan penterjemah, saya dan pembaca-pembaca lain mampu menatap dan menghayati HMRAM pada hari ini. Hikayat ini tidak akan puas dibaca sekali sahaja, kerana setiap kali bacaan akan menyerlahkan sisi-sisi kehidupan yang berbeza.

Bagi yang berminat dengan hikayat ini, keempat-empat jilid HMRAM kini dapat dimiliki dengan harga RM250 daripada laman web HAN Online Shop yang dikendalikan oleh Persatuan Kebudayaan HAN Malaysia. Semoga lebih banyak karya terjemahan dari China yang lahir pada masa akan datang.

Beli Hikayat Mimpi Rumah Agam Merah Jilid I, Jilid II, Jilid III dan Jilid IV. Bagi versi kulit keras, sila layari katalog buku kami.

Karya Sastera Terjemahan: Mengangkat Budaya dan Citra Dua Negara

Khoo Phau Liang merupakan seorang guru yang kini menetap di Tanah Merah, Kelantan. Karyanya diterbitkan dalam antologi puisi bersama Terima Kasih Tuhan Memerdekakan Negaraku (2019), Antologi Puisi Guru Malaysia (2020), Dandani Luka-luka Tanah Air (2020), dan Rawa Pertiwi (2021). Beberapa cerpennya turut tersiar dalam majalah Tunas Cipta.


Hari Sasterawan Malaysia: Sebuah Cadangan

Untuk mendapatkan maklumat terkini, ikuti kami melalui Telegram

Dua buah program sastera di negara kita yang besar tetapi semakin sepi ialah Hari Sastera dan Hari Puisi Nasional. Di tengah-tengah persoalan mengapakah kedua-duanya seperti menghilang, ada yang mencadangkan penganjuran sebuah hari besar untuk sasterawan di negara ini. Para pencadang turut mengesyorkan Gabungan Persatuan Penulis Nasional Malaysia (GAPENA), Dewan Bahasa dan Pustaka (DBP), dan Institut Terjemahan dan Buku Malaysia (ITBM) merancang penganjuran satu perhimpunan khas secara besar-besaran yang diberi nama Hari Sasterawan Malaysia yang diharap akan lebih gah daripada Hari Sastera dan Hari Puisi Nasional. Raja Yusoff Ariffin tertarik dengan cadangan berkenaan selain mengambil pendapat beberapa rakan penulis mengenainya.

Hari Sasterawan Malaysia wajar dijalankan secara santai, tidak terlalu rasmi, tetapi bermanfaat kepada semua lapisan penulis, tanpa sebarang pemisah.

Menurut beberapa cadangan yang sampai kepada penulis, jika mengikut logik dan kebiasaan, program Hari Sasterawan Malaysia (HSM) boleh mempertemu dan menjalinkan silaturahim semua lapisan individu yang pernah terlibat dalam dunia persuratan, termasuk sasterawan, novelis, cerpenis, penyair, penulis skrip drama, penulis akademik, penulis agama, penulis politik, wartawan, editor, wakil penerbit, dan kartunis.

Mengikut kelazimannya juga, program sedemikian elok diadakan selama tiga hari supaya banyak kegiatan berfaedah untuk para penulis dalam setiap bidang boleh dilaksanakan. Dalam hal ini, setiap penulis layak diberikan kesempatan membuka laman penjualan buku (atau untuk pameran), di samping bertukar-tukar karya. Menerusi cara sedemikian, penulis boleh menurunkan autograf sebagai kenang-kenangan kepada pembeli sambil berkenalan.

HSM wajar dijalankan secara santai, tidak terlalu rasmi, tetapi bermanfaat kepada semua lapisan penulis, tanpa sebarang pemisah. Mengikut kebiasaan, pelbagai program sastera berskala kecil dan besar diisi dengan pembentangan kertas kerja oleh para pemakalah jemputan. Namun begitu, hanya beberapa sesi forum sahaja dilaksanakan untuk membuka ruang dan peluang kepada penulis.

Forum tersebut boleh diberi khas kepada para editor akhbar dan majalah, serta wakil-wakil badan penerbitan yang berkait rapat dengan penyiaran karya. Pelbagai masalah berkaitan boleh dibincangkan dan diselesaikan.

Para pencadang turut berharap agar penganjur dapat mengatur kaedah promosi yang berkesan agar ramai yang mahu menyertai HSM. Penganjur boleh mengundang peserta menerusi surat rasmi yang disusuli dengan panggilan telefon, walaupun hal ini boleh dilaksanakan menerusi media sosial. Hal ini sedemikian kerana surat rasmi lebih menyentuh perasaan.

Kalau mengikut cadangan tersebut, HSM bakal menjadi acara besar. Justeru, disertakan cadangan agar kerajaan dapat mengiktiraf HSM sebagai hari cuti am kerana kerajaan boleh berbuat sedemikian. Diharapkan, pihak yang paling relevan seperti GAPENA dapat memohon dan membuat “desakan” itu.

Hari Sasterawan Malaysia tidak patut serupa dan klise seperti sambutan hari-hari sastera yang lain.

Menurut penulis bebas, Anbakri Haron, sasterawan membawa satu aliran, dan harus mengalirkan arus, selalu wajar mempunyai misi dan alasan untuk mewajarkan kehadiran mereka dalam masyarakat. Bagi beliau, sukar untuk menumbuhkan “rasa berguna” jika kita kabur dengan peranan dan fungsi sasterawan.

Tegas Anbakri, perkara ini wajar dibedah dengan saksama untuk nantinya dijadikan hala tuju. Jika hal sedemikian tidak mahu dijadikan “keutamaan” dalam pertemuan yang dicadangkan untuk tiga hari itu, penganjuran HSM tidak perlu.

Jika hanya mengadakan sebuah karnival, dan tiba-tiba khalayak penggiat hanya akan mendengar celoteh “dewa-dewa sastera”, yang diakhiri acara santai seperti baca puisi sehingga larut malam, hal itu sudah klise dan tiada pembaharuan. Hal itu seolah-olah cuba menyarungkan kebaya ke tubuh sastera lama untuk ke pesta. Masih lagi celoteh sehala tentang dunia sastera yang “serba divine”, dengan budaya mengagung-agungkan jargon perjuangan masa lalu, sekali gus memasyhurkan karya magnum opus pemain terdahulu.

Anbakri sekali lagi menekankan, perlunya bertanyakan “rasa berguna” sasterawan dalam konteks sebuah gerakan sekumpulan pemain bahasa yang bernuansa. Bagaimana peranan sasterawan wajar dihubungkaitkan dengan krisis nilai yang sedang sebegitu tenat, mengancam dan ditanggung oleh khalayak massa terkini di sana sini perlu dilihat.

Jika hal ini tidak dimantapkan, Anbakri bimbang sasterawan kita akan sekali lagi digesa untuk “bergerak dalam kekosongan”. Justeru, jika acara HSM perlu diadakan juga, menurut Anbakri, kemuncaknya adalah dengan mengeluarkan satu sumpah atau sebuah gagasan besar yang “terfokus pada nilai”.

Tambahnya yang juga seorang penyanyi dan komposer lagu puisi bebas, mungkin gesaan yang terkandung dalam Surah Asy-Syu’araa ayat 224–227 diizinkan mendapat tempat dalam diskusi ke arah memunculkan satu perbahasan bernas pada hari sambutan sepenting HSM.

Bagi Pengarah Pusat Kebudayaan Universiti Sains Islam Malaysia, Adiwangsa Sukma, Hari Sastera dan Hari Puisi Nasional kurang mampu menarik perhatian, dan pengisiannya juga agak klise setiap kali diadakan.

Jika mahu mengadakan HSM, kata komposer dan penyanyi lagu puisi bebas itu, dua perkara utama yang perlu difikirkan ialah visi dan objektif penganjurannya, serta sejauh mana programnya dapat memberikan impak baharu dan meraikan pemikiran sasterawan itu sendiri. Pengisiannya juga, tambah Adiwangsa, jangan serupa dan klise seperti sambutan hari-hari sastera yang lain.

Kalau mahu diadakan juga, Adiwangsa berpendapat, acara-acara lain yang tidak begitu berfungsi mencapai matlamatnya (jika pun ada) elok disatukan. HSM juga, katanya, mestilah menjadi acara kemuncak dunia sastera dengan memfokuskan pada spektrum kebijaksanaan Sasterawan Negara itu sendiri, merangkumi pemikiran, ekonomi, politik, kesusasteraan, keamanan sejagat, kemanusiaan, dan lain-lain.

Walau bagaimanapun, Maroof Seman RS menganggap HSM bukanlah satu keperluan, sebaliknya program sebegini hanya lebih bersifat iseng dan glamor sahaja.

Tegas deklamator terkenal tanah air yang juga Juara Sayembara Deklamasi Puisi Kemerdekaan 1997 itu, Hari Sastera dan Hari Puisi Nasional jangan dibayangi oleh HSM, kerana kedua-duanya telah lama wujud, dan sedikit sebanyak telah memberikan kesan positif kepada kesusasteraan negara.

Kata Maroof, mengapa perlu disebutkan lagi Hari Sasterawan kerana sastera ialah manifestasi sasterawan. Tambahnya, yang perlu dilakukan sekarang adalah untuk menambah baik Hari Sastera dan Hari Puisi Nasional, bukan mengadakan sebuah lagi hari pertemuan ataupun perhimpunan sasterawan.

Setelah dilampirkan setiap cadangan dan bangkangan, mungkin hal ini eloklah difikir-fikirkan oleh pihak pelaksana dan persatuan akan kesesuaian atau ketidaksesuaian Hari Sasterawan Malaysia.

Raja Yusoff Ariffin atau Raja Yusoff Raja Ariffin dilahirkan pada 21 Ogos 1962 di Pulau Tiga Kanan, Parit, Perak. Beliau menulis puisi (sajak dan pantun), cerpen, rencana, ulasan, kritikan, dan berita sejak tahun 1982. Raja Yusoff merupakan ahli Persatuan Penulis Kuala Lumpur, rakan Tajulmedia Melayu dan pernah menganggotai PAKSI. Antara karyanya termasuklah buku esei Raja (Yusoff Ariffin) dalam Sastera Rakyat (1991), kumpulan drama remaja Sketsa Bas Mini (DBP, 1993), novel kanak-kanak Bangsal di Tepi Pantai (Vital Star, 1997), dan kumpulan puisi Belum Selesai (ITBM, 2016). Pernah memenangi Tempat Ketiga dalam Pertandingan Menulis Sajak sempena Sambutan 40 Tahun Perpustakaan Negara Malaysia, Hadiah Karya Bestari (1998), Tempat Ketiga dalam Peraduan Menulis Esei Sempena Sambutan 20 Tahun Harakah (2007), Sagu Hati dalam Pertandingan Menulis Sajak sempena 40 Tahun GAPENA (2012), Hadiah Karya Darul Ridzuan V kategori rencana sastera (2016), Hadiah Sastera Darul Ridzuan VI kategori rencana sastera (2018), dan Tempat Kedua bagi Pertandingan Mencipta Pantun “Beraya di Kampung Warisan Melayu” Satu Property (2020).


Mengenang Jasa Pak Asraf – Apakah Kata Mereka?

Untuk mendapatkan maklumat terkini, ikuti kami melalui Telegram

Kuala Lumpur – Majlis Bingkisan Pak Asraf: Pejuang Bahasa dalam Kenangan yang berlangsung di Sanggar Tun Sri Lanang, Dewan Bahasa dan Pustaka (DBP), pada petang tadi turut dihadiri oleh beberapa orang ahli keluarga dan kenalan terdekat Allahyarham Pak Asraf. Antaranya termasuklah anak perempuan Pak Asraf, iaitu Profesor Dr. Ratnawati Mohd. Asraf yang turut berkongsi pandangan dan pengalamannya. Beliau berkata,

Allahyarham berpendirian bahawa semua negara, khasnya negara berbilang kaum mampu mencapai perpaduan melalui satu bahasa kebangsaan yang mempunyai peradaban dan kebudayaan yang tersendiri.

Menurut Prof. Dr. Ratnawati, Pak Asraf seorang yang sentiasa meletakkan bahasa Melayu pada aras yang tinggi tetapi tidak mengetepikan bahasa lain seperti bahasa Inggeris. Semakin banyak bahasa yang dikuasai oleh seseorang itu semakin banyak ilmu yang akan diperolehnya. Dalam hal ini, Pak Asraf juga menguasai bahasa Inggeris dengan baiknya sehingga dipuji dan diminta untuk mengajar guru dan rakan sekerjanya di Universiti Oxford.

Walaupun Pak Asraf dianggap sebagai seorang pejuang bahasa Melayu, tetapi beliau sebenarnya amat mahir dan tidak menganggap bahawa bahasa asing itu tidak penting.

Beliau turut menceritakan budi pekerti yang ada di dalam diri Pak Asraf, iaitu seorang yang rendah diri, jujur, teliti dan mempunyai etika kerja yang tinggi. Di samping itu, Pak Asraf juga seorang suami dan ayah yang baik serta berjaya mendidik anak-anaknya menjadi manusia yang berperibadi mulia.

Sementara itu, Prof. Emeritus Dustin Cowell turut berkongsi pandangannya tentang Pak Asraf. Menurut beliau, Pak Asraf seorang yang rendah hati dan selalu memberikannya semangat untuk meminati dan bertutur dalam bahasa Melayu.

Beliau yang juga Profesor di University of Wisconsin-Maddison banyak mempelajari bahasa Melayu melalui Pak Asraf. Beliau turut mengakui telah mendapat pengalaman pertamanya mempelajari bahasa Melayu yang teratur daripada Pak Asraf. Beliau mendapat ilmu tentang bahasa Melayu ketika Pak Asraf diundang untuk memberikan Kursus Bahasa Melayu. Beliau juga dapat mempelajari ayat pasif yang dianggap begitu sukar ketika ingin menguasai bahasa Melayu daripada Pak Asraf.

Begitu juga dengan seorang daripada sahabat karib Pak Asraf, iaitu Encik Suhaimi Khalid yang turut berkongsi cerita sepanjang mengenali Pak Asraf di syarikat penerbitan Sasbadi. Beliau mengakui bahawa Pak Asraf begitu teliti perihal hukum tatabahasa dan tanda baca terutama ketika proses penghasilan buku teks. Penelitian Pak Asraf dalam bekerja dan mengajar turut membantu beliau sebagai seorang editor dan ketua editor yang berjaya.

Memang menjadi rezeki saya untuk bertemu dengan Pak Asraf dan akhirnya saya berjaya menjadi editor dan ketua editor juga.

Encik Suhaimi turut berkongsi ilmu tentang penggunaan partikel “lah” yang digunakan oleh Pak Asraf ketika bekerja sebagai editor, iaitu “tulislah”, “dengarlah” dan “bacalah”, yang diilhamkan daripada al-Quran, iaitu melalui surah al-Alaq. Katanya, Allah menggunakan perkataan “bacalah” dan bukannya “baca” kepada hamba-Nya.

Walaupun kedua-dua perkataan ini kelihatan membawa makna yang sama tetapi sebenarnya berbeza dari aspek suruhan.


Cabaran Bahasa ialah Cabaran Budaya

Serdang – Universiti Putra Malaysia (UPM) mengadakan aktiviti kebahasaan bersempena sambutan Dekad Bahasa Kebangsaan anjuran bersama Dewan Bahasa dan Pustaka sejak 7 Oktober lalu dan bakal berakhir pada 9 Februari 2022. Pelbagai aktiviti ke arah memartabatkan bahasa melalui program-programnya telah dijalankan, seperti pidato, semarak pantun dan klinik bahasa yang melibatkan penyertaan daripada pelbagai bidang.

Begitu juga pertandingan yang bakal berlangsung secara fizikal dan maya, iaitu deklamasi puisi. Usaha yang dilakukan oleh Fakulti Bahasa Moden dan Komunikasi sebagai badan peneraju dan pelaksana ini adalah bertujuan untuk memartabatkan bahasa Melayu sebagai bahasa kebangsaan dan bahasa rasmi negara.

Salah satu program yang wajar diambil perhatian ialah Forum Gagasan dan Cabaran dalam Pengukuhan Jati Diri Rakyat Malaysia yang berlangsung pada 13 Oktober 2021 jam 10.00 pagi. Pelbagai isu jati diri dikupas berserta cabaran yang merintangi, termasuk usaha-usaha yang perlu dilakukan bersama demi memastikan nilai kecintaan terhadap bahasa kebangsaan tidak terhakis.

“Jati diri ialah sikap yang boleh dilihat secara fizikal sebagai warisan ketara. Bahkan ia mencakupi aspek warisan tidak ketara apabila dinilai berdasarkan kejiwaan, kebahasaan dan semangat kesetiaan. Inilah cerminan perwatakan rakyat Malaysia yang membawa kepada rasa setia kepada negara sebagai satu bentuk kekuatan jati diri,” ujar YBhg. Tan Sri Profesor Datuk Wira Dr. Abdul Latiff Abu Bakar, Pengerusi Majlis Penasihat Warisan Peradaban Melayu.

Jelas beliau lagi, warisan sejarah budaya Melayu perlu diterima dalam sejarah kemerdekaan negara meskipun negara Malaysia berbilang kaum. Di samping itu, segala usaha meraikan warisan bukan Melayu perlu diraikan. Hal ini demikian kerana budaya Melayu merupakan induk pada kekuatan jati diri rakyat Malaysia. Amatlah penting dan menjadi tanggungjawab pucuk pimpinan negara untuk memastikan agar rakyat Malaysia fasih berbahasa Melayu. Kedudukan bahasa Melayu sebagai bahasa kebangsaan termaktub dalam Perlembagaan Persekutuan, malah ia berperanan sebagai penyatuan kaum di Malaysia.

“Amalkan warisan adat budaya dan bahasa Melayu sebagai teras utama. Ini bukan rasis sebaliknya sebagai tanda hormat,” ujar Prof. Latiff.

Beliau juga berpendapat bahawa pentingnya peradaban jati diri dari sudut budaya berpakaian kerana ia cerminan budaya hidup masyarakat di Malaysia. Penonjolan jati diri dapat dicungkil melalui amalan pengukuhan sebagai falsafah hidup. Lantaran itu, segala bentuk pengamalan budaya, sama ada budaya berbahasa dengan betul, budaya berpakaian atau segala bentuk budaya yang tidak dipengaruhi oleh unsur-unsur hedonisme perlulah diperkasa.

“Kami di GAPENA sangat menentang Pengajaran dan Pembelajaran Sains dan Matematik dalam bahasa Inggeris (PPSMI). Ini langkah yang kurang bijak dan boleh membunuh bahasa Melayu sebagai bahasa rasmi kebangsaan. Memusnahkan bahasa Melayu dalam peradaban sains dan teknologi adalah langkah kurang bijak sedangkan profesor-profesor dalam bidang sains, matematik dan teknologi amat fasih berbahasa Melayu. Justeru, apa wajarannya dilaksanakan PPSMI? Hal seumpama ini juga sudah dapat dilihat apabila di peringkat pengajian tinggi, jurnal-jurnal bertaraf ISI diwajibkan demi mengejar ranking dan pangkat. Ini membantutkan warisan peradaban negara kerana kita kekurangan jurnal dalam bahasa Melayu, sedangkan pemikir-pemikir dan sarjana yang bijaksana di Malaysia terlahir bukanlah daripada ukuran kebijaksanaan berbahasa Inggeris. Kita sepatutnya menulis dengan bahasa rasmi negara, iaitu bahasa yang difahami oleh rakyat Malaysia, bukan memaksa mereka wajib belajar bahasa Inggeris demi memenuhi keperluan dan kehendak politikus,” jelas beliau.

Apabila melihat kepada negara-negara maju seperti Jepun dan Korea Selatan misalnya, asas pengukuhan jati diri dipupuk melalui bahasa rasmi negara mereka dalam pengajaran dan pembelajaran. Mereka tidak menjadikan bahasa Inggeris sebagai bahasa perantaraan dalam urusan-urusan rasmi negaranya termasuklah urusan pembelajaran. Contoh lain misalnya, Brunei Darussalam dan Indonesia merupakan antara negara yang memartabatkan bahasa Melayu sebagai bahasa kebangsaan negara mereka. Justeru, keakuan bahasa Melayu sebagai bahasa rasmi negara Malaysia yang termaktub dalam Perlembagaan Persekutuan tidak terlihat sepenuhnya.

“Kepada Yang Berhormat, baru-baru ini mencadangkan dalam parlimen agar Kursus Tamadun Islam dan Tamadun Asia (TITAS) dimansuhkan, fikir-fikirkanlah. Cadangan memansuhkan TITAS itu kurang bijak. Jangan terlalu mengikut kehendak muda-mudi hingga menjejaskan warisan leluhur yang disanjung tinggi. Melaui TITAS, generasi kita mempelajari akar budi dan budaya nenek moyang mereka,” luah beliau dengan tegas.

Manakala Profesor Dr. Muhammad Rezal Kamel Ariffin, Pengarah Institut Penyelidikan Matematik (INSPEM), UPM, melihat maksud jati diri dan cabarannya dari sudut sains dan matematik. Kata beliau, “proses sejarah mesti dilalui dan dijadikan sumber kekuatan kerana implimentasinya pada zaman ini adalah berbeza. Hendak menjadi bangsa yang ada jati diri, perlu mengambil ilmu dalam apa jua konteks bahasa. Ambillah ilmu tidak tertakluk kepada bahasa yang kita gunakan di samping bahasa Melayu tetap dihormati kerana ia tonggak jati diri.”

Prof. Rezal juga menegaskan bahawa gagasan dan pengukuhan jati diri rakyat Malaysia perlu berteraskan kesedaran sebagai hamba Allah. Hal ini penting kerana setiap perlakuan dipertanggungjawabkan kepada diri sendiri. Justeru ,kesedaran itu akan memandu langkah individu agar tidak melakukan perkara yang boleh merosakkan jati diri.

“Jati diri ialah identiti individu, masyarakat dan negara bangsa yang mempunyai sifat ketuhanan yang dibanggakan. Misalnya, pecahan elemen Wawasan 2020 juga sebenarnya boleh dijadikan jati diri. Pendek kata, jati diri ialah perlakuan yang perlu memberi asbab pada kewujudan Malaysia,” tukas beliau.

“Semua pemikir negara perlu duduk semeja. Jangan cacamarba dan tidak menyumbang kepada asbab kewujudan Malaysia kerana sains dan teknologi terpancar melaluinya.”

Nasib bahasa Melayu dalam konteks sains dan matematik pada hari ini terlihat sebagai bahasa orang Melayu yang tunggang-langgang. “Kejayaan yang huru-hara diperoleh dengan senang, seperti kemunculan media sosial yang pantas, terjana pendapatan melaluinya. Tik Tok misalnya, suatu acuan baharu yang telah mengubah peradaban yang betul,” ujar beliau.

Inilah contoh unsur-unsur budaya hedonisme yang menjurus pada kebahagiaan dan keseronokan. Hal ini sebenarnya telah masuk secara halus ke Malaysia sejak 1960-an. Bahkan wujud sejak zaman Sebelum Masihi, yang mengangkat slogan “kesenangan dan keseronokan di dunia sebagai ketenangan rohani”. Justeru, sebagai masyarakat dan bangsa yang menghormati adat dan adab ketimuran, berpegang pada kepercayaan terhadap agama menjadi tanggungjawab kita, dan menolak “kesenangan dan keseronokan di dunia” semata-mata. “Cabaran bahasa ialah cabaran budaya apabila budaya tidak memahami bahasa. Maka tidak hairanlah dalam urusan kerajaan juga terdapat budaya hedonistik. Lantaran itu, ia perlu ditangani kerana (hal ini) di luar kawalan ahli akademik.”

Pada akhirnya, panel forum bersepakat bahawa pucuk pimpinan negara memainkan peranan penting untuk mengubah dan mencorak jati diri rakyat Malaysia kerana kuasa veto di tangan mereka. Dengan rekayasa jati diri mereka dahulu, barulah bahasa Melayu dapat menjadi asas kekuatan jati diri dan bahasa perasaan masyarakat Malaysia keseluruhannya.


Peranan Alam Mempengaruhi Penulisan Novel Warna Sebuah Lembah (Bhg. 1)

Untuk mendapatkan maklumat terkini, ikuti kami melalui Telegram

Osman Ayob berkongsi pengalaman kreatifnya, khususnya dalam peranan alam terhadap novel sulungnya, Warna Sebuah Lembah.

Betapa pedih dengan deritanya hati seseorang pengarang ketika menggarap novelnya, dan hal ini menjadi ‘bahagia’ yang sukar digambarkan apabila pengarang sampai di penghujung dan meletakkan noktah pada ayat terakhir …

Semua karya kreatif, khususnya novel, lahir daripada keprihatinan pengarang dengan persekitarannya. Persekitaran yang dimaksudkan ialah apa-apa yang dialami oleh pengarang melalui pancainderanya; mata yang melihat, telinga yang mendengar, suara yang mencetuskan komunikasi antara pengarang dengan khalayak, di samping pembacaan yang turut  mempengaruhi sensitiviti yang secara langsung membentuk pertautan antara realiti dengan imaginasi yang akhirnya, lahirlah sesebuah karya kreatif.

Novel sebagai karya kreatif lahir daripada daya sensitiviti yang mendalam daripada pengarangnya. Lazimnya, seseorang pengarang yang tersentuh dengan sesuatu peristiwa yang alami, didengar dan dirasainya, mempunyai keinginan untuk merakamkannya dalam bentuk karya yang boleh menjadi dokumentasi yang akan menjadi kenangan dalam hidupnya. Namun begitu, proses untuk melahirkan dokumentasi kreatif itu (dalam hal ini, novel) bukannya mudah. Ada takah-takahnya; peringkat demi peringkat perlu dilalui sebelum terhasil sebuah novel yang baik.

Pada peringkat awal, pengarang perlu menulis sinopsisnya dahulu dengan ringkas dan padat. Sinopsis mengandungi permulaan daripada asas cerita dan persoalan yang kukuh dengan permasalahannya, dan berakhir dengan happy atau unhappy ending. Daripada sinopsis ini, pengarang yang sudah memantapkan keinginan untuk menghasilkan sebuah novel tentu dengan mudah dapat mengembangkan sinopsis itu menjadi lebih luas dan teliti lagi. Dengan itu, timbullah watak dan perwatakannya, konflik yang timbul antara satu watak dengan watak yang lain, berputar daripada satu persoalan cerita yang menjadi tema yang ingin diketengahkan oleh pengarang.

Semua ini mesti bertapak pada satu latar belakang dan persekitaran yang selari dengan alur cerita. Seterusnya, pengarang yang sudah sebati dengan cerita yang mahu ditulis, sering tergganggu fikirannya, sehingga terbawa-bawa ke mana sahaja dia berada, sudah pasti boleh memulakan susunan pecahan bab mengikut plot yang telah ditetapkan. Meskipun ketika dalam proses penulisan, pecahan bab mungkin boleh ditambah dan dikembangkan lagi.

Hal ini merupakan gambaran bahawa pengarang semakin terbuka sensitiviti dan mindanya untuk menggarap persoalan yang ingin diketengahkan dengan lebih mantap lagi. Jika hal ini sudah dicapai, maka pengarang yang setiap ketika bergelumang dan berfikir bersama watak dan perwatakan dalam novelnya, sudah memiliki satu kesungguhan yang  mengingatkan kita kepada kata-kata Sasterawan Negara A. Samad Said yang tepat sekali pengertiannya, “derita dalam bahagia”. Maksud beliau ialah, betapa pedih dengan deritanya hati seseorang pengarang ketika menggarap novelnya, dan hal ini menjadi “bahagia” yang sukar digambarkan apabila pengarang sampai di penghujung dan meletakkan noktah pada ayat terakhir dalam novel yang sudah sekian lama ditulis dengan segala susah payah dan tekanan mental dan perasaannya.

Meskipun terdapat perbezaan menulis sebuah novel dengan sebuah novel yang lain, supaya tulisan ini menjadi lebih fokus, penulis akan memberi tumpuan kepada penulisan novel Warna Sebuah Lembah (DBP, 1990). Keistimewaan yang ada pada novel ini selain ia merupakan novel sulung penulis, yang lebih penting ialah bagaimana novel ini lahir daripada pengalaman penulis yang hidup di sebuah kampung yang dikelilingi sawah padi di Kedah lalu berhijrah dan memulakan penghidupan baharu di Kuala Lumpur, yang bukan sahaja penuh dengan cabaran (juga perbezaan), bukan sahaja dari segi rentak kehidupan tetapi yang lebih penting ialah penulis berhadapan dengan suasana alam, manusia dan masyarakatnya, perangai dan tingkah laku mereka yang complicated akibat daripada cabaran hidup semasa.

Pengalaman dan Dugaan Hidup di Kuala Lumpur

Kampung Simpang Batu terletak dalam sebuah lembah di tepi sungai yang terlindung daripada pandangan orang ramai yang lalu-lalang …

Penulis berhijrah ke Kuala Lumpur setelah mendapat tawaran jawatan Kerani di Ibu Pejabat Jabatan Hal Ehwal Orang Asli Malaysia (JHEOA) Kuala Lumpur. JHEOA terletak di tingkat 11, Wisma Keramat, Jalan Gurney (sekarang Jalan Semarak). Penulis melaporkan diri untuk bertugas pada 1 Mac 1976 dengan tawaran gaji pokok RM180.00 sebulan. Dengan gaji tersebut, cuba bayangkan bagaimana penulis walaupun masih bujang boleh memulakan penghidupan di Kuala Lumpur, sedangkan pada masa itu kos hidup sudah tinggi dan membebankan. Tidak menghairankan jika ketika itu, pertumbuhan kampung-kampung setinggan amat rancak, bukan sahaja di sekitar Kampung Baru, Kampung Datuk Keramat, Jalan Ipoh hingga membawa ke Sentul, Gombak, Batu Cave, dan di merata tempat lagi.

Dengan bantuan bapa saudara penulis yang pernah bekerja di Kuala Lumpur, penulis dibawa menumpang di rumah rakannya yang tinggal di Kampung Simpang Batu; sebuah perkampungan setinggan yang terletak di sebuah lembah tepi sungai yang sentiasa deras airnya, walaupun ketika tiada hujan. Perkampungan ini boleh dimasuki melalui Jalan Ipoh, di celah-celah rumah-rumah orang Cina yang memelihara banyak anjing. Perkara ini belum mengambil kira anjing-anjing liar yang berkeliaran dan berbahaya kepada pejalan kaki, terutamanya pada waktu malam. Laluan itu ialah sebuah titi gantung yang sentiasa teroleng-oleng. Kerana kedudukan titi gantung yang hanya muat seorang untuk lalu di tebing sebelah rumah Cina yang lebih tinggi dari tebing sebelah kampung, ia agak berbahaya dan menjadi kemestian setiap orang untuk berpaut pada tali regang. Akan tetapi, titi itu tetap penting: menjadi laluan penduduk pergi dan balik dari kerja, baik siang mahupun malam.

Satu laluan masuk lagi ialah melalui tepian Bulatan Jalan Kucing yang sentiasa sibuk dengan kenderaan keluar masuk ke Kuala Lumpur dari utara. Di tepi bulatan ini, terdapat tanah lapang yang akhirnya dibangunkan menganjur hingga ke Menara UMNO dan Pusat Dagangan Dunia Putra (PWTC) yang terkenal itu. Kini, PWTC telah berubah nama; Pusat Dagangan Dunia. Perlu digambarkan bahawa dari tepi sungai berhampiran Balai Bomba yang masih wujud hingga sekarang, menganjur di atasnya beberapa pokok paku lima yang rendang dan tinggi, tumbuh di atas sebidang tanah datar, di mana sekarang tegak bangunan UMNO yang menjadi kebanggaan orang-orang Melayu.

Kampung Simpang Batu terletak dalam sebuah lembah di tepi sungai yang terlindung daripada pandangan orang ramai yang lalu-lalang, sama ada melalui Bulatan Jalan Kucing atau Jalan Sultan Ismail. Kampung itu terletak betul-betul bertentangan dengan sebuah bukit di seberang sungai yang bercerun curam, tinggi dan semak, di atasnya terletak Sekolah Menengah Seri Puteri yang menghimpunkan ramai pelajar perempuan terpilih dari seluruh negara. Kebanyakan kegiatan luar di sekolah itu, antaranya pasukan pancaragam atau orkestranya ketika berlatih dapat didengar oleh penduduk Kampung Simpang Batu.

Penulis ditumpangkan di rumah seorang buruh bandar raya, rakan bapa saudara yang baik hati. Menyedari pendapatan penulis yang kecil, penulis diterima dengan senang hati dan berharap agar penulis dapat menyesuaikan diri dengan suasana kehidupan di kampung setinggan yang daif dan sesak itu. Bagi penulis, dapat menumpang di rumah buruh tersebut adalah sesuatu yang amat disyukuri.

Buruh tersebut mempunyai dua orang anak kecil dan seorang isteri yang rajin dan tidak banyak kerenah. Sebelum pulang, bapa saudara penulis berpesan supaya penulis dapat bekerja dengan tekun selain dapat merasai kehidupan dalam persekitaran kampung setinggan yang tentu amat berlainan dengan kehidupan kampung di Kedah. Bapa saudara penulis juga berharap, apabila sudah bekerja dan mempunyai ramai kawan, penulis bolehlah mencari tempat tinggal lain yang lebih sesuai dan selesa. Oleh sebab ketika itu masalah dadah tidaklah seteruk sekarang, penulis dapat menikmati kehidupan yang agak tenteram. Hal yang lebih penting, penulis dapat mengutip pengalaman hidup yang amat berharga selama hampir setahun tinggal di kampung tersebut.

Bibit-bibit Lahirnya Idea Menulis Warna Sebuah Lembah

Setiap pagi lepas subuh, penulis menggunakan jalan keluar sebelah Bulatan Jalan Kucing. Penulis terpaksa mendaki jalan tanah merah, boleh muat kereta untuk turun dan naik. Jalan itu agak tinggi dan jauhnya hampir 50 meter untuk sampai ke atas jalan yang berhadapan dengan bulatan yang sentiasa sibuk, baik siang mahupun malam.

Dari Bulatan Jalan Kucing, penulis berjalan kaki sahaja ke Chow Kit. Berjalan kaki merupakan “joging” yang biasa bagi penulis. Penulis melintasi sungai dan di tepi tebing sebelah kanan, terletak Balai Bomba, manakala di kiri terletak pintu masuk Sekolah Menengah Seri Puteri yang terkenal itu. Penulis mendapat tahu, isteri Ketua Pengarah JHEOA, Dr. Baharon Azhar Rafie mengajar di sekolah berprestij itu. Ke hadapan lagi, terletak pula Sekolah Menengah Maxwell dan sebuah hotel yang masih wujud hingga sekarang. Terdapat sebuah bulatan di mana bertembung pula Jalan Ipoh yang tidak kurang sibuknya. Bulatan itu tidak wujud lagi setelah dibina jejambat bertingkat sekarang.

Dari bulatan tersebut, penulis berjalan kaki sahaja ke Chow Kit yang jauhnya lebih dari satu kilometer. Di Chow Kit terdapat sebuah lagi bulatan dan tidak jauh dari situ ialah perhentian bas Sri Jaya ke Jalan Gurney dan Keramat. Tambang untuk ke Wisma Keramat ialah 30 sen sahaja, tetapi jika menggunakan bas mini, tambang yang dikenakan ialah 50 sen sehala. Pada waktu pagi, sama ada bas Sri Jaya mahupun bas mini sentiasa padat dengan penumpang. Pada masa itu, penduduk di sekitar Lembah Keramat sudah ramai berikutan pertumbuhan rumah-rumah baharu dan kilang-kilang perusahaan atau industri ringan yang menganjur hingga ke Hulu Kelang.

Wisma Keramat merupakan bangunan yang “hebat” di Kuala Lumpur. Hal ini kerana, di sinilah terletaknya Kementerian Kebudayaan Belia dan Sukan dan Kementerian Kemajuan Tanah. Menteri Kebudayaan Belia dan Sukan ialah Datuk Abdul Samad Idris (Allahyarham), manakala Menteri Kemajuan Tanah ialah Datuk Mohd. Asri Haji Muda (Allahyarham). JHEOA diletakkan di bawah Kementerian Dalam Negeri kerana matlamat utama jabatan ini adalah untuk membawa pembangunan kepada masyarakat orang asli, di samping menyekat pengaruh komunis ke dalam kehidupan mereka.

Penulis dapat bekerja dengan baik dan penuh dedikasi. Bekerja di ibu pejabat JHEOA meninggalkan kenangan yang tidak dapat dilupakan kerana Ketua Kerani, mendiang S. Thambinathan merupakan seorang “bapa” yang tidak jemu memberi tunjuk ajar dalam pekerjaan, selain memberi galakan bahawa kejayaan dalam hidup boleh disumbangkan oleh peningkatan dalam pelajaran. Justeru, pada tahun 1978, penulis telah lulus sijil penuh STP/HSC yang diambil secara persendirian. Sesuatu yang amat menggembirakan, malah tidak boleh dilupakan ialah nama-nama calon yang lulus STP/HSC disiarkan dalam akhbar Straits Time dan The Star. Apabila penulis meninggalkan JHEOA setelah tiga tahun berkhidmat, ia merupakan kenangan manis yang akan dipaparkan dalam memoir penulis kelak.

Sebelum timbulnya bibit-bibit untuk menulis novel Warna Sebuah Lembah, penulis sudah menghasilkan beberapa buah cerpen yang tersiar dalam akhbar dan majalah tanah air. Cerpen sulung penulis, “Membawa Damai” tersiar dalam akhbar Berita Minggu, 23 Mac, 1975. Sesungguhnya, hidup ini dipenuhi dengan cita-cita dan matlamat untuk peningkatan. Menulis cerpen merupakan permulaan untuk menulis karya yang lebih panjang dan luas skopnya; yakni novel. Jadi novel apa yang mahu ditulis? Jika cerpen-cerpen yang penulis hasilkan dikutip daripada pengalaman dalam hidup seharian, maka bukankah baik dalam novel juga dirakamkan pengalaman hidup yang sedang penulis lalui?

Dalam hubungan ini, penulis akur dengan pengakuan Sasterawan Negara Shahnon Ahmad (2008:148), “selama lebih kurang 10 tahun aku mengarang cerpen, bermula dari awal tahun 1950-an hinggalah sekarang, hanya pada awal tahun 1960-an sahaja baru aku memberanikan diri mengarang novel.” Hal ini memperlihatkan bahawa, kesungguhan Shahnon untuk menulis novel bermula seperti menulis cerpen juga, iaitu bermula dari satu idea pokok yang sudah dipastikan sikap terhadapnya, memastikan pula matlamat terhadap sikap itu, meletakkannya pada satu latar yang cocok dalam segala bentuk sebelum “dipasangkan” ceritanya. Mengikut Shahnon lagi (1979:4), novel ialah satu bentuk pentafsiran hidup manusia menerusi satu bentuk sastera, iaitu cereka. Ia adalah satu rangkuman tiga faktor utama yang timbal-menimbal antara satu dengan yang lain, iaitu pengalaman peribadi, realiti rencaman hidup dan imaginasi.

Daripada rentetan pengalaman Shahnon inilah menjadi bibit yang mendorong penulis untuk menulis novel. Penulis merasakan sudah mempunyai idea yang mencukupi untuk mengembara dalam ruang penulisan sebuah novel sulung yang berkesan. Berdasarkan pembacaan yang teliti daripada beberapa buah novel tulisan Shahnon Ahmad, A. Samad Said, Pramoedya Ananta Toer, Ibrahim Omar, dan beberapa penulis yang lain, penulis mendapat kekuatan untuk menghasilkan sebuah novel. Penulis tertarik pada novel Ranjau Sepanjang Jalan, bagaimana Shahnon membawa elemen alam untuk menghidupkan watak dan perwatakannya. Penulis juga kagum dengan gaya penulisan A. Samad Said yang melukiskan suasana alam di Singapura dan memaparkan persekitaran Kampung Kambing dengan teliti sekali. Novel Salina bagi penulis sangat berjaya dengan unsur alamnya yang begitu berkesan dalam menghidupkan suasana cerita. Sama halnya dengan Keluarga Gerilya karya Pramoedya, walaupun latar konflik atau perang yang singkat, tetapi alam banyak membantu menghidupkan kisah yang dipaparkan dengan berkesan sekali. Selain itu, dalam novel Desa Pingitan karya Ibrahim Omar, suasana desa yang aman damai membangkitkan naluri yang indah dengan realiti kehidupan tradisional dalam sebuah kampung yang menjadi latar dalam novel tersebut.

Lahirnya idea untuk menulis Warna Sebuah Lembah banyak didorong oleh persekitaran alam, ulang-alik penulis ke tempat kerja dan kesibukan panorama Kuala Lumpur itu sendiri. Inilah “asas utama” bagaimana elemen alam memainkan peranan menyalakan dorongan untuk menulis sebuah novel. Asas utama inilah yang merendang dan menjadi ranting yang lebih lengkap berkaitan alam, sehingga terciptanya Warna Sebuah Lembah. Bertolak daripada asas utama pembentukan alam ini, beranting dan merendanglah elemen-elemen lain yang saling lengkap-melengkapi dengan pembentukan alam yang lebih terperinci. Rahimah A. Hamid (2017:73) memetik Emerson melihat alam sebagai penawar yang memberikan kesan positif kepada rohani dan jasmani manusia. Tegasnya lagi, alam ialah objek yang tidak statik, sebaliknya selalu mengalami perubahan. Justeru, keindahan alam boleh terus-terusan dinikmati oleh manusia, tanpa menimbulkan rasa jemu. Gejala-gejala perubahan alam yang rutin berlaku, misalnya pergantian musim, merupakan kesempurnaan fenomena yang mampu merangsang akal intelek manusia supaya berfikir secara rasional bahawa setiap kejadian itu ada tujuannya.

Peranan Alam Mempengaruhi Penulisan Novel Warna Sebuah Lembah (Bhg. 2)

Osman Ayob sudah menghasilkan lebih 166 cerpen. Beliau juga penerima Hadiah Sastera Perdana Malaysia 2008/2009 bagi kumpulan cerpen Bayangan Silam (DBP, 2009). Antara kumpulan cerpennya termasuklah Bayangan Rindu (1981), Musim itu Telah Berlalu (1984), Detik yang Tergugat (1988), Di Pinggir Kesedaran (1993), Melamar Rindu (2001), Perginya Seorang Srikandi (2011), Tembok Masih Tinggi (2014), dan Gila Tak Gila (2017). Selain menulis cerpen, beliau juga menghasilkan lebih 30 buah novel. Novel remajanya, Meniti Impian menjadi teks KOMSAS tingkatan dua di Wilayah Persekutuan Kuala Lumpur, Wilayah Persekutuan Putrajaya, Selangor dan Negeri Sembilan bagi tahun 2016–2020.


Tamsil Air, Sungai dan Paya dalam Kearifan Nenek Moyang Melestarikan Alam Sekitar

Untuk mendapatkan maklumat terkini, ikuti kami melalui Telegram

Kota Bharu – Folklor merupakan bidang warisan tradisional yang mencakupi sastera lisan, lagu rakyat, permainan rakyat, persembahan rakyat, ukiran, dan adat sebagai kebudayaan turun-temurun dari zaman lampau.

Salah seorang pembentang semasa berlangsungnya Webinar Antarabangsa Folklor Malaysia bertemakan Laut, Sungai dan Paya pada 3 Disember lalu ialah YBhg. Dato’ Seri Ir. Dr. Zaini Ujang, Ketua Setiausaha (KSU) Kementerian Alam Sekitar dan Air Malaysia.

KSU mengetengahkan pengetahuan luasnya tentang sastera dan folkor yang dikaitkan dengan kepentingan, permasalahan dan wawasan tentang air serta pencemaran alam pada mutakhir ini.

Zaini menitipkan tiga pesanan sebagai wawasan melestarikan kepentingan air.

Ketika sedikit perlu berdikit,
Ketika banyak perlu berhemat,
Ketika melimpah boleh merakit,
Ketika meruah menghayut bukit!”

Kedua, “Mari kita cuba fahami bahawa laut, sungai dan paya adalah petunjuk dan petanda duniawi dan ukhrawi:

Sungai adalah petunjuk budaya,
Lestari sungai tandanya subur budaya,
Bersih sungai tandanya bersih jiwa,
Makmur sungai tandanya makmur seluruh nusa bangsa.”

Ketiga, beliau menambah, untuk melestarikan laut, sungai dan paya, kita jangan hanya menjadi pemerhati yang resah, penulis yang pasrah atau sekadar aktivis yang lelah. Kita perlu kefahaman tentang tatacara untuk melestarikan alam. Mencari dalil untuk lebih proaktif. Menuruti sunnah supaya tekun berusaha melaksanakan amanah.

KSU turut membuktikan ketepatan pemerhatian, pengalaman dan pengetahuan orang tua-tua Melayu dengan ilmu moden kini.

Beliau menerangkan, “Dalam tradisi masyarakat Melayu, kita sering kali diingatkan untuk mengetahui tentang kemungkinan terdapat sumber air dengan hanya melihat sesebuah persekitaran. Petuanya, ada bukit, adalah paya. Ini bermakna aliran air dari kawasan berbukit akan menitiskan air sehingga membentuk anak sungai dan mewujudkan ekosistem akuatik dengan paya atau tasik kecil sebagai sebuah sistem penyimpanan air tabii. Biasanya, ikan dan hidupan air lain mudah membiak dalam ekosistem tasik.”

Malahan, beliau mendalami pemikiran nenek moyang, menjelaskan hakikat yang tersirat bahawa “Bagai puyu di air jernih ialah ungkapan betapa kejernihan air menandakan kehidupan sejahtera dalam kemakmuran dan kesenangan.”

Ir. Dr. Zaini turut memberikan renungan kepada para peserta bahawa dalam alam duniawi ini, sungai berperanan sebagai urat saraf dan petunjuk peradaban sesebuah bangsa. Beliau turut menjelaskan, semakin bersih aliran dan siratan sungai, semakin bersih dan sihat sesebuah warga negara bangsa. Begitulah sebaliknya jika sungai dipenuhi sampah dan bahan cemar, maka semakin berisiko jasad seluruh warga dengan pelbagai kemungkinan penyakit, banjir dan bencana lain.

Pada kesempatan pembentangan ini dengan tajuk “Lestari Air Lestari Alam”, beliau turut memberitahu bahawa dari segi pengurusan sumber air, Malaysia beriklim tropika yang dikurniakan hujan melebihi 2500 mm setahun, berbanding kurang 100 mm di negara-negara Teluk, kurang 1000 mm di Britain, Belanda, Perancis, dan Jerman. Fakta yang dikemukakan ini mengejutkan para peserta. Justeru, umum tidak menyangka sama sekali, sebegitu banyak potensi sumber asas air bagi Malaysia, berbanding kebanyakan negara lain di dunia ini.

“Justeru, jika berlaku ketidakcukupan sumber air, bukanlah kerana kurniaan Tuhan yang terhad, tetapi kerana ketidakcekapan, kesantaian, bahkan kecuaian kita mengurus sumber dan bekalan air,” katanya.

Pada akhir pembentangan, beliau menggesa, “Marilah kita belajar daripada laut, sungai dan paya. Para karyawan menjadikan laut sebagai latar kebiruan, sungai sebagai laluan perhubungan, dan paya sebagai sumber rezeki berlimpahan.”

Dato’ Seri Ir. Dr. Zaini Ujang merupakan salah seorang antara lima pembentang kertas kerja ucap utama webinar antarabangsa folkor ini, di samping Sahibus Samahah Mutfi Negeri Kelantan, Dato’ Shukri Mohamad, Presiden Persatuan Sastera Lisan Malaysia, Sasterawan Negara Prof. Emeritus Dr. Muhammad Haji Salleh, Dato’ Dr. Anwar Ridhwan, dan Pengarah Jabatan Pengembangan Bahasa dan Sastera, Dewan Bahasa dan Pustaka, Dr. Abang Patdeli Abang Muhi.

Webinar ini dianjurkan bersama oleh Pertubuhan Peradaban Melayu Malaysia Kelantan (PERADABAN) dan Persatuan Sastera Lisan Malaysia (PSLM), dengan kerjasama Dewan Bahasa dan Pustaka (DBP), berserta Jawatankuasa Perpaduan Masyarakat, Kebudayaan, Warisan dan Pelancongan Negeri Kelantan sebagai Penaung. Manakala Institut Terjemahan dan Buku Malaysia (ITBM) dan Majlis Kebudayaan Negeri Kelantan (MKNK) turut serta sebagai rakan kerjasama.

Webinar ini berlangsung selama dua hari pada 3-4 Disember sepanjang pagi hingga malam, dengan 30 buah kertas kerja yang menarik minat hampir 7000 orang peserta melalui Pelantar Sosial DBP dan Aplikasi Zoom bagi keseluruhan segmennya. Manakala majlis perasmian pula diikuti seramai 4790 orang peserta. Webinar ini dirasmikan oleh Pengerusi Jawatankuasa tersebut, YB. Mejar (B) Dato’ Md. Anizam Abd. Rahman.

Tonton majlis perasmian dan pembentangan kertas kerja ucap utama di sini.


Dialog Puncak Karyawan ASASI ke-31 Himpun Penulis Kedah

Untuk mendapatkan maklumat terkini, ikuti kami melalui Telegram

Sungai Petani – Selain tanah Kedah yang subur sehingga dikenali sebagai Jelapang Padi Malaysia, negeri ini juga diiktiraf sebagai “ladang penulis” oleh para pengkaji sastera tanah air. Antara penulis yang berasal dari Kedah termasuklah Sasterawan Negara (SN) Shahnon Ahmad, SN Abdullah Hussain, Kassim Ahmad, SN Zurinah Hassan, Azizi Haji Abdullah, Puzi Hadi, Osman Ayob, Wan Shamsuddin Mohd. Yusof, Awang Had Salleh, Abdul Halim ‘R’, Hasan Baseri Budiman, Wan Nor Azriq, dan ramai lagi. Dalam erti kata lain, Kedah merupakan sebuah negeri yang paling ramai penulis berbakat besar. Sehingga kini, senarai penulis Kedah yang prolifik, berketerampilan dan berwawasan tidak pernah putus.

Dialog Puncak Karyawan ASASI adalah antara kegiatan Angkatan Sasterawan Nasional (ASASI) Negeri Kedah yang diadakan setiap tahun, bertujuan untuk memberikan peluang kepada penulis pemula mendapatkan bimbingan penulisan daripada penulis mapan. Tahun ini merupakan penganjuran Dialog Puncak yang ke-31, diadakan pada 17–18 Disember 2021 di Hotel Zaque’s, Sungai Petani. Pengisian Dialog Puncak ini dipenuhi dengan bengkel bimbingan penulisan, bedah karya, bicara karya, dan Majlis Pelancaran buku karyawan ASASI yang diterbitkan oleh Dewan Bahasa dan Pustaka (DBP).

Menerusi ucapan perasmian penutupan yang disampaikan oleh YBhg. Tuan Haji Hamzah Hamdani, Setiausaha Gabungan Penulis Nasional (GAPENA), beliau memaklumkan bahawa satu projek kolaboratif antara DBP dengan GAPENA akan diadakan pada tahun hadapan, iaitu penulisan sejarah persatuan-persatuan penulis di Malaysia. Menurut beliau, sejarah persatuan penulis perlu dirakam dalam bentuk penulisan supaya dapat diambil iktibar oleh generasi muda.

Sebelum itu, diadakan bicara karya bagi novel Kempeitai tulisan Putraery Ussin, dibicarakan oleh Haji Zulkefli Dollah. Seterusnya, kumpulan puisi remaja Jalan Dugaan  karya Wadiassofi Jaafar dibicarakan oleh Mohamad Azmi Ab Rahman. Kedua-dua karya yang dibicarakan diterbitkan oleh DBP dan sesi bicara karya disiarkan menerusi Facebook Langsung DBP.

Dialog Puncak ini diakhiri dengan acara Majlis Pelancaran buku Karyawan ASASI yang disempurnakan oleh Haji Hamzah Hamdani. Antara buku yang dilancarkan termasuklah antologi puisi Naskhah Hayat, Biografi Sasterawan Negara Shahnon Ahmad: Anak Nan Bertuah, buku kajian Tradisi Penulisan Puisi: Pengarang Wanita Abad ke-20, novel Hikayat Perempuan, kumpulan puisi Dongengan Anjing-anjing, antologi cerpen Kemuncak Pauh Janggi, Travelog Cinta Singgora, Jalan Dugaan, Bebaling, dan Putih Si Gajah Kerdil.

Tonton acara bicara karya penuh di sini.


Kedah Anjur Anugerah Sastera Darul Aman Tahun Depan

Sungai Petani – Pada tahun 2022, Angkatan Sasterawan Nasional Kedah (ASASI) dengan kerjasama Kerajaan Negeri Kedah dan Dewan Bahasa dan Pustaka (DBP) akan menganjurkan Anugerah Sastera Darul Aman (ASDA) yang bertujuan untuk memberi pengiktirafan kepada para penulis Kedah yang banyak menyumbang idea dan menghasilkan karya sastera. Hal ini diucapkan oleh Ketua Satu ASASI, Encik Abu Hassan Morad pada Dialog Puncak Karyawan ASASI 2021 yang diadakan di Hotel Zaque’s pada 17 dan 18 Disember 2021.

Menurut Abu Hassan Morad, inilah masanya para karyawan Kedah, aktivis dan pengurus sastera perlu bergabung secara bersama dalam usaha menilai semula agar kewujudan ASDA mampu direalisasikan ke arah usaha memartabatkan dunia kesusasteraan Melayu di Kedah.

Hadiah sastera negeri merupakan salah satu bentuk penghargaan dan pengiktirafan terhadap peranan dan sumbangan penulis negeri, khususnya dalam penghasilan karya yang bermutu serta terbaik untuk bacaan masyarakat dan peminat sastera.

Kebanyakan hadiah sastera negeri dilaksanakan dengan kerjasama DBP pada peringkat cawangan ataupun wilayah, tetapi terdapat juga beberapa negeri yang tidak membabitkan DBP, seperti negeri Pahang dan Selangor. Sehingga kini, tiada pengiktirafan diwujudkan dalam usaha memberi sumbangan kepada penulis-penulis negeri Kedah.

Sepanjang dua hari program Dialog Puncak ke-31 berlangsung, pelbagai aktiviti turut diadakan, iaitu bengkel cerpen yang disampaikan oleh Wildan Haya dan Putraery Ussin, manakala bengkel puisi disampaikan oleh Ibnu Din Assingkiri. Bagi bengkel skrip drama pula, ia disampaikan oleh Pensyarah Bahasa dari Universiti Putra Malaysia, iaitu Dr. Ummu Hani Abu Hassan.

Ceramah mengenai aspek bahasa dan penyuntingan dalam karya sastera, iaitu cara menghasilkan manuskrip dan menghantar manuskrip kepada DBP disampaikan oleh Ketua Editor Bahagian Buku Sastera DBP, iaitu Puan Nurul Julia Henry. Sementara itu, Editor Bahagian Buku Sastera DBP Puan Zaharahanum Kamarudin pula menyampaikan ceramah mengenai cara-cara menghantar karya untuk majalah-majalah terbitan DBP.

Majlis yang diadakan itu turut diserikan dengan persembahan bacaan puisi oleh Chef Faizal Mehat serta pelancaran buku karya ahli ASASI yang disempurnakan oleh Bendahari GAPENA, iaitu Tuan Haji Hamzah Hamdani.

Majlis juga turut diserikan dengan penyampaian hadiah kepada peserta-peserta bengkel yang berjaya menghasilkan puisi dan cerpen terbaik bersempena dengan Dialog Puncak kali ini. Hadiah-hadiah kepada pemenang disampaikan oleh Bendahari GAPENA, Tuan Haji Hamzah Hamdani.

Dialog Puncak ke-31 Himpun Penulis Kedah


Kedah Terpilih sebagai Tuan Rumah Hari Puisi Nasional 2023

Sungai Petani – Negeri Kedah Darul Aman akan menjadi tuan rumah kepada Hari Puisi Nasional pada tahun 2023, dengan kerjasama Angkatan Sasterawan Nasional Kedah (ASASI), Kerajaan Negeri Kedah, Dewan Bahasa dan Pustaka (DBP), dan Gabungan Persatuan Penulis Nasional (GAPENA). Hal ini diucapkan oleh Ketua Satu ASASI, Encik Abu Hassan Morad pada Dialog Puncak Karyawan ASASI 2021 yang diadakan di Hotel Zaque’s pada 17 dan 18 Disember 2021. Penganjuran ini ialah kesinambungan daripada program yang diadakan di Johor Darul Takzim pada tahun ini.

Menurut Abu Hassan Morad lagi, penganjuran tersebut diharap mampu menjadikan Kedah sebagai salah satu destinasi pilihan kepada peserta-peserta program untuk mengenali Kedah dengan lebih dekat lagi.

Lokasi program itu akan diadakan di Daerah Padang Terap, yang diwakili oleh Ahli Parlimen Padang Terap, iaitu YB Mahadzir Khalid merangkap Pengerusi Tenaga Nasional Berhad (TNB).

Peruntukan khas untuk penganjuran program itu akan disalurkan oleh Pejabat Parlimen Padang Terap dan juga daripada Kerajaaa Negeri Kedah melalui Pejabat Menteri Besar Kedah.

Sepanjang dua hari program Dialog Puncak ke-31 berlangsung, pelbagai aktiviti turut diadakan, termasuk acara bicara karya yang melibat kumpulan puisi remaja Jalan Dugaan yang dihasilkan oleh Wadiassofi Jaafar dan diulas oleh Mohamad Azmi Ab Rahman dari Universiti Utara Malaysia, manakala novel Kempeitai hasil karya Putraery Ussin diulas oleh Haji Zulkefli Dollah.

Dialog Puncak Karyawan ASASI ke-31 Himpun Penulis Kedah


Puisi Panjang Rasulullah, Al-Amin Diraikan di Madrasah

Untuk mendapatkan maklumat terkini, ikuti kami melalui Telegram

Shah Alam – Dianggap sebagai sebuah adikarya puisi sirah Rasulullah SAW, puisi panjang Al-Amin nukilan Sasterawan Negara Datuk Seri A. Samad Said diraikan dalam program Baca Puisi Al-Amin bersempena dengan sambutan Maulidur Rasul 1443 Hijrah di Madrasah Darussolihin, Jalan Kebun, Shah Alam pada 16 Disember yang lalu. Ahli Dewan Undangan Negeri Sungai Kandis, Ustaz Zawawi Mugni mahu membawakan kelainan dalam kegiatan hujung minggu para pelajar Madrasah Darussolihin yang berada dalam kawasan Dewan Undangan Negeri beliau.

Hasrat Ustaz Zawawi yang juga Pengerusi Jawatankuasa Tetap Hal Ehwal Agama Islam, Hal Ehwal Pengguna dan Industri Halal Negeri Selangor itu mendapat sokongan Seniman Paksi Rakyat (Paksi). Lantaran minatnya itu, Zawawi bukan sahaja hadir dan berucap, malah turut mendeklamasikan fragmen sajak dalam Al-Amin.

Dalam ucapannya, Zawawi berharap pembacaan puisi indah Sasterawan Negara itu boleh memberikan semangat kepada seluruh warga madrasah tersebut. Selain membawakan kelainan, beliau berharap kesan daripada Baca Puisi Al-Amin juga mampu menyatukan insan.

Ternyata Baca Puisi Al-Amin menarik perhatian warga Darussolihin apabila beberapa orang pelajarnya turut naik ke pentas mendeklamasikan sajak.

Antara ahli Paksi yang tidak ketinggalan beraksi termasuklah Presiden Paksi, Datuk Dinsman (Che’ Shamsuddin Othman); Setiausahanya, Hasni Abas serta Yassin Salleh; Ayudez Zuraina; Anbakri Haron; dan Shariffah Khadijah sebagai pengacara.

Sewaktu mengacara majlis, Shariffah turut mendeklamasikan sajak karya Gus Mus, “Aku Merindukanmu Oh Muhammad”.

Selepas memberikan ucapan, Dinsman turut mendeklamasikan fragmen Al-Amin, serta dua buah sajak, iaitu “Masih Bermimpi” dan “Menjadi Saksi” yang terdapat dalam antologi terbaharunya, Ketika Aku Berfikir-fikir Akan Kematian (Paksi, 2021).

Hasni dan Ayudez turut mendeklamasikan fragmen Al-Amin. Walau bagaimanapun, Ayudez menambah persembahannya dengan sajaknya sendiri berjudul “Nurmu Ya Rasulullah”.

Mohamed Nasser Mohamed yang juga Ketua Penerangan Paksi, mendeklamasikan sajaknya, “Tuhanku, Mampukah Aku Reda dengan Ujian-Mu” yang didedikasikannya untuk seluruh mangsa tembakan rambang 15 Mac 2019, Christchurch, New Zealand.

Yassin, pengarah filem veteran tanah air dan penyair mendeklamasikan sajak beliau, “Rindunya My Love”. Istimewanya, Yassin diiringi oleh anak perempuan beliau, Yasleh Rita Ayu yang kemudian menyanyikan sajak tersebut.

Anbakri, penulis bebas dari Kota Bharu mengubah nada persembahan Paksi dengan dendangan dua buah lagu puisi, Kupaksa Cintaku dan Ada Cinta. Penyair veteran Selangor, Ahmad Sarju yang kebetulan tinggal berhampiran dengan Darussolihin tidak melepaskan peluang untuk hadir, sekali gus mendeklamasikan sajak beliau meskipun kelihatan agak uzur.

Beberapa hari sebelum acara, Paksi sebagai penganjur bersama telah memuat naik poster di Facebook yang memaparkan nama dan wajah A. Samad Said atau Pak Samad – dengan saiz yang paling besar melebihi wajah tetamu yang lain. Pastinya ramai yang tertanya-tanya adakah Pak Samad akan muncul kembali di pentas bersemuka kerana beliau hanya berada di rumah sejak 18 Mac 2020, iaitu hari pertama Perintah Kawalan Pergerakan. Pada usia 85–86 tahun, Pak Samad dinasihatkan oleh anak-anak beliau agar tidak ke mana-mana untuk mengelakkan bahaya ancaman COVID-19.

Justeru, Pak Samad hanya muncul menerusi maya sahaja dari rumah beliau di Bangsar. Sasterawan Negara keempat itu turut mendeklamasikan stanza terakhir Al-Amin. Walau bagaimanapun, semua yang hadir teruja dengan kehadiran maya beliau.

Selain Anbakri, kumpulan Kreatif Akustika yang semakin kerap menjayakan acara anjuran Paksi turut mendendangkan lagu-lagu puisi dan lagu lirik puitis. Antara lagu yang mereka sampaikan termasuklah Berita Buat Kawan, Perjalanan Hidup dan Apokalips, selain beberapa lagu selawat dan sanjungan Nabi Muhammad SAW.

Tertarik dengan persembahan Anbakri, kumpulan Kreatif Akustika turut menjemput beliau mendendangkan lagu popular kumpulan Kembara, Kepadamu Kekasih. Anbakri juga sebelum itu ikut mendampingi Kreatif Akustika dengan tiupan harmonikanya.

Dengan kejayaan acara berkenaan dan respons positif para pelajar Madrasah Darussolihin, kemungkinan Baca Puisi Al-Amin boleh merintis penganjuran acara yang serupa dapat diteruskan pada masa yang akan datang.

Beli Al-Amin: Riwayat Hidup Rasulullah SAW dalam Puisi.


Menulislah dari Hati, Biar Sampai ke Hati

Untuk mendapatkan maklumat terkini, ikuti kami melalui Telegram

Nik Hazlina Nik Hussain, seorang insan dari dunia perubatan dan pengajian perubatan, mengongsi pengalaman menulis novel dan cerpen.

‘Mampukah doktor perubatan bergelar cerpenis dan novelis? Tidak masuk akal kot!’ Itulah persoalan yang bertubi-tubi mengasak minda saya. Sungguh saya tidak ada keyakinan diri pada mulanya untuk menjebakkan diri ke dalam dunia penulisan kreatif. Namun begitu, berpandukan ungkapan, “menulislah dari hati, biar sampai ke hati,” saya berpegang teguh dan yakin, penulisan karya dalam bentuk cerpen dan novel merupakan kaedah yang lebih berkesan dan berjiwa untuk menyampaikan mesej, terutamanya mesej ilmu dan maklumat perubatan kepada masyarakat, dengan mengadunkan bahasa dan sastera Melayu sebagai alat penyampaian yang berkesan.

Desakan naluri untuk menulis novel, ditambah pula dengan tujuan utama penulisan karya kreatif ini untuk menyebarluaskan maklumat dengan cara “santai tetapi sampai”, supaya mudah difahami, terutama kepada golongan masyarakat awam. Harapan saya dengan penulisan saya dalam bidang cerpen dan novel ini, maklumat perubatan dan kesihatan akan sampai kepada masyarakat bawahan secara sahih dari segi faktanya.

Hasratnya tinggi membara, namun begitu, saya pula tidak tahu bagaimana harus bermula. Walaupun saya berjaya menulis lebih daripada 30 judul buku umum dan beberapa judul buku ilmiah terbitan Dewan Bahasa dan Pustaka (DBP), dan beberapa judul buku yang diterbitkan oleh Penerbit Universiti Sains Malaysia serta Penerbit Universiti Kebangsaan Malaysia, kekuatan saya untuk menulis bidang kreatif tidak ada.

Bukanlah mudah untuk menulis novel. Tidak mudah memerah buah fikiran untuk merangka plot dan subplot sesebuah cerita dan menimbulkan konflik. Untuk mengatur ayat, menulis perbualan, menceritakan watak, menghidupkan suasana dalam cerita dan membuatkan emosi pembaca menaik dan menurun agar meruntun jiwa, lebih lagilah rumitnya. Hal ini penting untuk melonjakkan perasaan pembaca semasa menghayati sesebuah karya sastera, sama ada cerpen atau novel. Lantaran itu, menulis cerpen atau novel jauh lebih besar cabarannya, kerana kekuatan karya bukan semata-mata bergantung pada fakta yang kita kuasai, tetapi memerlukan kekuatan imaginasi dan fantasi untuk kreatif dalam penulisan.

Penulis perlu kreatif membawa pembaca merasai jalur cerita. Dengan itu, pembaca tidak bosan. Bermakna penulis perlu menulis seolah-olah pembaca dapat melihat, mendengar, menghayati dengan emosi sesebuah cerita yang ingin disampaikan. Di samping itu, perlu dimasukkan fakta tambahan dalam ilmu perubatan dan kesihatan sebagai menepati cerpen atau novel yang berkonsepkan tema perubatan.

Ya, amatlah sukar untuk mendapat ilham bagi menulis plot dan subplot sesebuah cerita. Bagi menghasilkan sesebuah cerpen dan novel adalah amat berbeza dan bukannya mudah. Diri ini bukanlah orang seni. Kami orang sains dan kebiasaannya menulis mengikut fakta, pemikiran kami lurus. Untuk menulis cerita fantasi amat sukar sekali.

Berpegang pada pepatah orang tua-tua, “kalau tidak dipecahkan ruyung, manakan dapat sagunya”, usaha yang bersungguh-sungguh perlu jika kita ingin berjaya. “Kita perlu yakin Yang Maha Esa akan menganugerahkannya.” Itu juga jalan kekuatan yang saya selalu bina, berkata-kata begitu kepada diri sendiri. Saya sedar minat menulis amat penting jika ingin menjadi seorang penulis. Minat perlu digandingkan dengan usaha yang bersungguh-sungguh. Sebenarnya, bakat menulis karya kreatif boleh diasah dan dikembangkan. Namun begitu, masa perlu dicari. Disiplin diri juga perlu diperkasakan.

Saya telah diamanahkan untuk mengetuai projek penulisan buku antara DBP dengan Universiti Sains Malaysia (USM) sejak tahun 2008. Kami telah didedahkan dengan taklimat perolehan, penulisan dan pemurnian buku umum dan ilmiah. Seterusnya pada tahun 2012, kami dibimbing pula bagi penulisan artikel. Hasil daripada bengkel-bengkel tersebut, penulis di Kampus Kesihatan berjaya menerbitkan buku umum, ilmiah dan juga menyumbangkan artikel perubatan dan kesihatan yang diterbitkan oleh majalah DBP.

Rentetan daripada kejayaan tersebut, pada akhir tahun 2012, saya telah menghubungi Datin Hajijah Jais yang ketika itu merupakan Ketua Editor Bahagian Buku Sastera DBP, menyatakan hasrat penulis kami untuk menulis karya kreatif pula. Syukur! Rupa-rupanya kami tidak bertepuk sebelah tangan. Pihak Bahagian Buku Sastera DBP menyambut hasrat kami dan telah mengadakan bengkel penulisan kreatif di Kampus Kesihatan USM. Jadi, bengkel Penulisan dan Pemurnian Karya Kreatif mula diadakan pada awal tahun 2013. Kami dibimbing oleh novelis tersohor tanah air, iaitu Puan Nisah Haron dan Cik Salina Ibrahim.

“Ibarat orang mengantuk, disorongkan bantal”, memang peluang itulah yang kami nanti-nantikan. Saya dan rakan-rakan penulis berkesempatan mengikuti bengkel tersebut. Seterusnya, kami berjaya mengadakan beberapa bengkel Penulisan dan Pemurnian Karya Kreatif di Kampus Kesihatan anjuran bersama DBP. Pada tahun 2016 dan 2018, kami dibimbing dalam bengkel Penulisan Karya Kreatif secara lebih intensif dan bersistematik sehingga kami berjaya menghasilkan antologi cerpen Isteriku 46XY.

Berbekalkan ilmu hasil bimbingan Puan Nisah dan Cik Salina sebagai asas bagi penulisan novel, kami diajar untuk “mereka” atau menggambarkan cerita dan memasukkan maklumat perubatan dalam novel dengan berpandukan pengetahuan dan pengalaman semasa merawat pesakit. Maka, kami mula menulis kisah benar tetapi kemudiannya difiksyenkan, sejajar dengan diri dan jiwa sendiri.

Dalam hal ini, saya akan kongsikan berkenaan dua buah novel hasil tulisan saya, iaitu Cinta In Vitro dan Cinta Nan Bersemi Kembali. Cinta In Vitro terbitan DBP (2019) merungkaikan kisah sepasang suami isteri yang belum direzekikan zuriat sehingga terpaksa bergelut mencari kesempurnaan hidup berumah tangga. Mereka perlu melalui pelbagai cara rawatan infertiliti, sama ada kaedah tradisional mahupun moden dan akhirnya berhasil mendapat zuriat melalui rawatan infertiliti bayi tabung uji, atau dikenali sebagai persenyawaan in vitro (in vitro fertilisation-IVF).

Novel ini telah terpilih bagi program pembinaan bakat siswa penulisan ilmiah tahun 2019 anjuran DBP dan Jabatan Pendidikan Tinggi, Kementerian Pendidikan Malaysia pada Februari 2019. Pengkaji (Hadijah Johari dan Nor Shahida Mohd. Shaker dari Universiti Islam Antarabangsa Sultan Abdul Halim Mu’adzam Shah, Kedah) mendapati bahawa wujudnya ketujuh-tujuh prinsip teori Takmilah dan dikategorikan sebagai hasil karya sastera Islam. Terdapat elemen tauhid, maqasid syariah, akhlak, ilmu kesihatan, dan perubatan. Banyak pengajaran dan input dakwah Islamiah yang dijadikan cerita dan alur cerita dalam novel ini.

Ilmu bantu berkenaan infertiliti, iaitu masalah infertiliti dan rawatannya, iaitu pengambilan ubat hormon, permanian beradas, persenyawaan in vitro, dan penyusuan anak angkat telah diolah berdasarkan konflik dalam karya.

Pengkaji juga berjaya menerbitkan hasil kajian mereka, “Rawatan Infertiliti Patuh Maqasid Shariah dalam Novel Cinta In Vitro Karya Nik Hazlina Nik Hussain Berdasarkan Teori Takmilah” dalam Asean Journal of Management and Business Studies 1:1 2019. Alhamdulillah, terima kasih Nor Shahida dan Hadijah Johari atas pengkajian tersebut.

Sebagai perawat, kami cuba memberikan rawatan yang terbaik kepada pesakit-pesakit kami. Apatah lagi apabila melihat di depan mata kegagalan yang dialami oleh pesakit untuk mendapat zuriat walaupun telah menjalani cubaan demi cubaan. Sebagai hamba-Nya, dugaan ini menguatkan lagi keyakinan diri kepada Allah SWT. Kami para doktor mempunyai kepakaran bidang tetapi yang menjayakan usaha dan hasrat hanyalah Yang Maha Esa. Kesemua perkara berlaku adalah atas kehendak Allah SWT. Kita perlu sentiasa menaruh sangkaan yang baik kepada-Nya.

Karya sebegini juga mempunyai nilai motivasi yang tinggi, terutamanya kepada pasangan yang mengalami masalah infertiliti atau pasangan yang telah lama mendirikan rumah tangga tetapi belum dikurniakan zuriat supaya tidak mengenal erti putus asa, tidak pernah jemu berusaha, sabar, toleransi, dan komitmen tinggi antara pasangan suami isteri.

Novel Cinta Nan Bersemi Kembali pula menyentuh masalah kewanitaan atau penyakit wanita pertengahan umur yang menghidap ketumbuhan fibroid. Jalur ceritanya tetap mempunyai pelbagai konflik dan sentuhan emosi antara setiap watak, terutamanya melibatkan perhubungan suami dan isteri yang berada di ambang usia menopaus dan andropaus. Si isteri terpaksa menjalani pembedahan pembuangan rahim (histerektomi) kerana masalah fibroid yang mengakibatkannya mengalami komplikasi pendarahan yang teruk (menoragia), malah hampir meragut nyawanya kerana rawatan secara ubat-ubatan sudah tidak berkesan kepadanya. Pemaparan konflik pasangan suami isteri dengan asbab penyakit menyebabkan hubungan suami isteri diuji dengan kegoyahan dan kesetiaan.

Karya ini terpilih bagi Kajian Unsur Sains Moden dalam Sastera bertajuk “Alat Sains Perubatan, Kaedah Rawatan, dan Jenis Ubat dalam Cinta Nan Bersemi Kembali karya Nik Hazlina Nik Hussain” oleh Bahagian Penyelidikan Sastera, Jabatan Dasar dan Penyelidikan DBP. Karya ini juga akan dikaji dari sudut lain, iaitu kajian sastera merentas disiplin ilmu. Kertas kerjanya pula berjudul, “Aplikasi Konsep Dharuriyyat, Hajiyyat dan Tahsiniyyat dalam Rawatan Fibroid dan Menoragia”. Sebagai penulis, perkara ini amat menggembirakan!

Saya kongsikan pula secara ringkas perihal antologi cerpen Isteriku 46XY. Karya ini ditulis oleh doktor pakar perubatan, pensyarah, juruteknologi makmal perubatan, dan seorang guru bahasa. Antologi cerpen Isteriku 46XY yang bertemakan perubatan dan kesihatan memuatkan 23 cerpen, ditulis oleh 17 orang penulis yang membawa pelbagai persoalan dan kisah hidup masyarakat. Alhamdulillah, antologi ini telah dicetak ulang pada Februari 2020 kerana sambutan yang amat memberangsangkan!

Sebagai doktor perubatan, kami juga insan biasa yang tidak dapat lari daripada masalah diri dan keluarga, yang diuji Allah menghidap penyakit yang tidak siapa pun ingini. Sebagaimana kami perlu kuat semangat untuk memberikan nasihat kepada pesakit, begitu jualah kami perlu lebih bersemangat untuk memotivasikan diri dan keluarga kami sendiri, apabila kami yang merupakan perawat pula ditimpa musibah menghidap sesuatu penyakit.

Hasil karya kami membawa pelbagai persoalan dan kisah hidup masyarakat yang kami garapkan daripada pengalaman merawat pesakit, bahkan ada juga hasil karya ini berdasarkan kisah benar kami sendiri.

Mesej utama karya adalah untuk menyampaikan maklumat, ilmu pengetahuan dan fakta berkaitan perubatan, kesihatan dan pergigian dengan betul dan tepat. Karya-karya yang berbentuk novel dan cerpen yang ditulis oleh doktor-doktor pakar merupakan karya yang dihasilkan oleh mereka yang ahli dalam bidang masing-masing. Oleh sebab itu, ilmu serta fakta perubatan tidak diragui. Hasil karya juga, telah disemak akan kesahihan fakta. Maka, hasil karya perubatan yang diterbitkan akan sentiasa mengangkat isu semasa, yang semestinya istimewa, berkelainan, sahih, relevan, dan tahan uji.

Kami juga berharap agar pembaca yang terdiri daripada pesakit, keluarga pesakit, perawat yakni doktor termasuk bakal doktor, dan masyarakat umum, dapat mengetahui kaedah dan cara menangani kes pesakit, iaitu cara mencegah, mengawal, merawat, memaklumkan prognosis atau ramalan tentang penyembuhan sesuatu penyakit dan proses pemulihan.

Semoga hasil karya ini juga menjadi iktibar kepada pembaca melalui kisah hidup masyarakat dan kekeluargaan yang menghadapi penyakit dan berjuang melawan penyakit. Justeru, dapat menjadi panduan, semangat, motivasi, dan inspirasi bagi membolehkan pesakit meneruskan kehidupan ini secara positif dan reda dengan ketentuan Ilahi.

Daripada kisah tersebut, pesakit dapat mengadaptasikan kehidupan baharu, setelah berkongsi pengalaman membaca karya kreatif hasil nukilan doktor perubatan, yang kebanyakannya berdasarkan kisah benar, sama ada sebagai perawat pesakit atau sebagai pesakit.

Rupa-rupanya, menulis karya kreatif ini memberikan lebih kepuasan yang tidak dapat diungkapkan. Semoga hasil karya dapat dimanfaatkan oleh orang ramai. Adalah menjadi harapan saya juga agar cerpen dan novel bertemakan perubatan, kesihatan dan pergigian ini diadaptasikan dalam bentuk drama atau filem pula. Hasil karya ini mempunyai nilai murni yang perlu dibudayakan oleh orang ramai.

Sememangnya, kejayaan ahli perubatan Kampus Kesihatan USM menghasilkan antologi cerpen Isteriku 46XY telah menaikkan semangat dan menguja rakan-rakan penulis pemula daripada bidang perubatan, kesihatan dan juga pergigian untuk turut serta dalam penulisan karya kreatif. Alhamdulillah dengan izin-Nya, tiga buah lagi antologi cerpen yang berjudul Suamiku 47XXY, Konspirasi Covid Rasukan SARS-CoV-2 dan Mustajabnya Tahajud Cinta berjaya dihasilkan.

Ternyata projek ini mendapat sambutan yang baik daripada pihak kakitangan USM, khususnya golongan profesional.

Sebagai kesimpulan, dapat saya rumuskan bahawa menulis cerpen dan novel lebih menyeronokkan. Penulis dapat “mereka” dan membawa alur cerita yang ingin disampaikan mengikut naluri sendiri. Bagi saya, saya lebih suka mengakhiri sesebuah cerita dengan peristiwa yang menggembirakan. Pada pendapat saya, penutup yang sedih membuatkan emosi pembaca merudum. Namun begitu, ada juga penulis menamatkan cerita dengan kisah yang tergantung kerana bercadang untuk meneruskan penulisan bagi judul seterusnya.

Semoga segala hasil penulisan yang saya dan rakan-rakan penulis di Kampus Kesihatan USM usahakan ini dapat dijadikan sedekah ilmu yang berpanjangan hendaknya. Itulah niat utama kami! Berbekalkan minat dan usaha yang gigih, kami “mencari dan mencuri” masa kami yang tidak pernah berbaki untuk mencungkil bakat, sememangnya mempunyai minat dan bakat dalam bidang penulisan yang bukan hanya semestinya dikuasai oleh mereka yang berada dalam bidang bahasa dan kesusasteraan sahaja. Justeru, jadikanlah penulisan sebagai sebahagian daripada gaya hidup. Tulislah yang baik-baik, semoga yang baik-baik akan kembali kepada kita jua. Oleh itu, DBP juga dalam hal ini, telah berjaya melaksanakan peranannya dan matlamatnya “membina bakat penulis”.

Beli novel Cinta In Vitro dan Cinta Nan Bersemi Kembali.

Profesor Dr. Nik Hazlina Nik Hussain dilahirkan di Kota Bharu, Kelantan. Beliau bertugas di Universiti Sains Malaysia (USM) sejak tahun 1990. Beliau bukan sahaja seorang pensyarah perubatan di Pusat Pengajian Sains Perubatan (PPSP), Kampus Kesihatan USM, malah beliau juga Pakar Perunding Kanan Obstetrik dan Ginekologi. Beliau memegang jawatan sebagai Penyelaras Unit Perkembangan Kesihatan Wanita di PPSP sejak awal tahun 2010.

Secara peribadinya, Nik Hazlina telah menerbitkan lebih daripada 30 buah buku umum berkaitan kesihatan wanita dan lelaki, dua buah buku ilmiah dan novel bertemakan perubatan dan kesihatan yang berjudul Memori Cinta Medik (bersama Azidah Abdul Kadir), Mengejar Zuriat (bersama Samhani Ismail), Cinta In Vitro dan Cinta Nan Bersemi Kembali. Atas sumbangan besar dalam penerbitan buku, beliau telah dinobatkan sebagai Tokoh Akademik Bahasa Melayu 2017 oleh Kementerian Pendidikan Tinggi Malaysia dan Tokoh Pendidikan Wanita Kelantan 2019, iaitu Tokoh Sayyidatina Aisyah Abu Bakar.


“Penghasilan Sajak Memerlukan Kotak Fikiran yang Luar Biasa” – Awang Abdullah

Untuk mendapatkan maklumat terkini, ikuti kami melalui Telegram

Seramai 38 orang peserta daripada pelbagai latar profesion menyertai bengkel asas penulisan sajak secara dalam talian bersama penulis tersohor Kelantan, Awang [email protected] Tiong Gee pada 20 Disember (Isnin) jam 9.00 malam.

Program tersebut ialah anjuran Kumpulan Anak Seni Pulau Serai (KAPRI) dengan kerjasama Alumni Bengkel Puisi Merdeka (ALUMNI) dan Erney Academy. Bengkel tersebut tertumpu pada perkongsian panduan dan tip tentang asas-asas penting penulisan puisi moden, khususnya sajak. Awang Abdullah merupakan seorang pesara guru, jurulatih seni (puisi) Politeknik Sultan Mizan Zainal Abidin, Terengganu dan juga seorang penulis puisi, novel, cerpen, drama, biografi, berita, dan rencana. Antara karya beliau termasuklah Memori Bukit Besi, J.M Aziz: Penyair Berjiwa Besar, kumpulan puisi Kita Akan Dewasa, dan Sajak-sajak Telegram.

“Bakat dimiliki perlu diasah, digilap untuk menghasilkan kreativiti mampat dan kreatif serta berdaya saing. Bertitik tolak dari situ, satu penghasilan sajak kreatif memerlukan kotak fikiran luar biasa dan hebat. Maka untuk itu, sesi pembelajaran melalui bengkel penulisan sajak ini diadakan, walaupun secara dalam talian,” ujar Awang, yang juga seorang aktivis sastera yang berpengalaman luas lebih 45 tahun.

Katanya, bengkel itu dapat dimanfaatkan oleh peminat sajak khususnya penulis pemula yang ingin mempelajari teknik penulisan sajak. Para peserta didedahkan dengan pelbagai contoh sajak yang puitis, konsep bahasa dan isi serta tema.

Pembimbing menekankan kepentingan sesebuah sajak dari aspek fizikal dan batin, selain menyajikan beberapa contoh aspek bahasa dan bagaimana kaedah untuk mengubah bahasa biasa menjadi bahasa puitis.

Awang juga sempat mengulas daripada mana datang idea menulis, bagaimana memulakan penulisan dan apakah inti pati sajak yang perlu ditulis oleh pengkarya.

Bengkel selama sejam setengah itu disampaikan secara bersahaja dan berjaya menimbulkan suasana yang santai dengan dikemudi oleh tiga hos, iaitu Harlym Yeo, Erney Putri Ali dan Hamid Habeed Mohd.

Seorang Jurutera Bahagian, JKR Bahagian Sarikei Sarawak, Toh Chee Leong berkata, tujuan beliau mengikuti bengkel itu adalah untuk mendalami ilmu penulisan sajak agar dapat menghasilkan karya yang lebih berimpak tinggi.

“Nota pengajarannya ringkas, padat dan penjelasan yang senang untuk difahami. Saya berharap bengkel seumpama ini boleh diteruskan dengan topik lain seperti Dari Kertas Ke Pentas atau Tulis Sajak Deklamasi Sajak,” katanya lagi.

Seorang penulis dari Brunei Darussalam, Sosonjan A. Khan turut bersama dalam bengkel itu dengan tujuan untuk menimba ilmu.

“Saya suka menimba ilmu. Sebab ilmu semakin digali semakin banyak yang akan kita ketahui lagi. Kita tidak boleh berhenti daripada terus belajar. Pengalaman yang saya peroleh daripada menghadiri bengkel ini pun adalah satu ilmu juga buat saya,” kata beliau yang juga merupakan penulis novel Antalas Sukma (DBP Brunei, 2007).

Para peserta juga disediakan satu platform untuk berkarya melalui buku antologi sajak khas berjudul “Negeri Tercantik Di Tanah Kalbu” yang bakal diterbitkan dengan mengabadikan kenangan pada zaman kanak-kanak atau bertemakan ibu selenggaraan Awang Abdulah dan Hamir Habeed Mohd.


Wujudkah Karya Agung Melayu di Kelantan, Terengganu, Pahang, dan Patani?

Besut – Manuskrip Melayu ialah karya yang bertulis tangan, terutama dalam tulisan Jawi yang dihasilkan dalam lingkungan awal kurun ke-16 hingga awal kurun ke-20 dalam bahasa rumpun Melayu mengenai alam dan tamadun Melayu. Pelbagai bidang ilmu Alam Melayu terkandung dalam manuskrip ini, antaranya sastera, sejarah, agama, perubatan (tib), undang-undang, ketatanegaraan, kesenian, azimat, dan petua.

Melihat pada kepentingan manuskrip Melayu yang perlu sentiasa dikaji dan dibincangkan, Dewan Bahasa dan Pustaka (DBP) Wilayah Timur menganjurkan Seminar Manuskrip Jawi dan Persuratan Melayu 2021 pada 8 Disember (Rabu) di Dewan Bendahara, Institut Pendidikan Guru (IPG) Kampus Sultan Mizan, Kota Putra, Besut, Terengganu. Program anjuran bersama Sektor Kecemerlangan Peradaban dan Persuratan Alam Melayu, IPG Kampus Sultan Mizan ini menampilkan Profesor Dr. Jelani Harun dari Pusat Pengajian Ilmu Kemanusiaan, Universiti Sains Malaysia, sebagai pembentang kertas kerja ucap utama berjudul “Karya Agung Melayu Wilayah Timur: Konsep, Penerokaan Manuskrip dan Pemerkasaan”.

Prof. Jelani Harun menggariskan beberapa prinsip asas sesebuah manuskrip silam boleh diangkat sebagai karya agung. Antara prinsip yang digariskan ialah kekuatan karya dalam menyampaikan pesanan kepada masyarakat, nilai budaya dan pandangan hidup, nilai ilmu, teknik kepengarangan, dan juga kehalusan seni bahasanya. Soal beliau, wujudkah karya agung yang boleh mewakili Wilayah Timur mewakili negeri Kelantan, Terengganu, Pahang, dan Patani?

Wilayah Timur pernah muncul sebagai pusat kesultanan dan peradaban Melayu yang meninggalkan kesan sejarah yang besar kepada negara. Di Pahang misalnya, terhasil Hukum Kanun Pahang dan Hikayat Pahang yang mengandungi catatan penting tentang sejarah pemerintahan dan amalan adat istiadat yang menjadi mercu tertinggi sejarah persuratan di negeri tersebut. Hikayat Pahang antara karya yang wajar diangkat sebagai karya agung bagi negeri tersebut.

Bagaimana pula dengan negeri Kelantan? Koleksi manuskrip dari Kelantan yang disimpan di Pusat Kebangsaan Manuskrip Melayu (PKMM), Perpustakaan Negara Malaysia, antaranya ialah Syair Musuh Kelantan, Hikayat Hang Tuah, Hikayat Puteri Saadung, Sejarah Peperangan Tok Janggut, dan beberapa kitab agama. Sehingga hari ini, ketinggian tamadun persuratan di negeri Kelantan masih bergantung pada Hikayat Seri Kelantan yang mengandungi sejarah asal pembukaan dan pembangunan tradisi kesultanan Kelantan.

Prof. Jelani mengatakan Hikayat Seri Kelantan ialah satu-satunya karya historiografi Melayu yang menggunakan perkataan ‘Seri’ bagi memuliakan panggilan negeri Kelantan, yang terasa kebesaran, kelembutan malah keindahannya. Namun begitu, sehingga kini tidak diketahui siapakah pengarangnya. Hikayat ini pernah diselenggarakan oleh Mohd. Taib Othman dan diterbitkan oleh DBP. Penerbitannya berdasarkan sebuah salinan fotostat manuskrip Jawi yang tersimpan di Universiti Malaya. Hal ini mengundang persoalan tentang di manakah kewujudan asal hikayat tersebut sekali gus membuka ruang filologi berterusan kepada pengkaji seterusnya.

Apakah pula karya agung yang boleh diangkat bagi negeri Terengganu? Menurut Jelani Harun, negeri ini juga memiliki karya sejarahnya yang tersendiri, misalnya Syair Tawarikh Zainal Abidin Yang Ketiga yang dikarang oleh Tengku Dalam Kalthum binti Tengku Wok Khazaki yang merupakan cucu Sultan Zainal Abidin III. Syair ini istimewa apabila menceritakan pelbagai peristiwa berkaitan sejarah, sikap dan cara pemerintahan Sultan Zainal Abidin III yang disifatkan adil, alim, pemurah, berani, dan bijaksana, hinggalah era kemangkatan baginda. Syair yang dikarang pada tahun 1936 ini mengandungi 3084 rangkap syair, dan direkodkan sebagai naskhah syair Melayu terpanjang yang diketahui wujud setakat ini.

Wilayah Patani pula pernah melahirkan sejumlah besar manuskrip yang tersimpan di dalam dan luar negara. Kekuatan manuskrip Patani lebih tertumpu dalam penyalinan al-Quran dan pelbagai kitab agama, di samping beberapa buah karya sejarah dan syair. Antara judul manuksrip berkaitan sejarah Patani yang pernah diteliti oleh Prof. Jelani termasuklah Sejarah Pergerakan Bangsa Thai, Sejarah Patani, Sejarah Tanah Melayu, dan Hikayat Patani (dieja juga sebagai Hikayat Fathani). Sehingga kini, Hikayat Patani masih berada pada kedudukannya yang tersendiri sebagai sebuah historiografi yang menceritakan sejarah awal pembukaan negeri dan pemerintahan raja-raja Patani. Sebagai sebuah karya sejarah, Hikayat Patani mengandungi catatan penting tentang raja-raja pemerintah Patani dan mencatatkan hubungan Patani dengan Kelantan, Terengganu, Perak, Kedah, dan Johor.

Proses penerokaan dan pemerkasaan manuskrip Wilayah Timur harus berterusan dan berlaku secara serentak. Usaha yang bersungguh-sungguh perlu dilakukan untuk mengenengahkan manuskrip yang sedia ada melalui aktiviti penyelidikan dan penerbitan. Beliau mengharapkan karya-karya besar seperti Hikayat Seri Kelantan, Hikayat Pahang dan Syair Tawarikh Zainal Abidin Yang Ketiga dicetak dalam bentuk yang lebih baharu dan sempurna agar dapat disebarkan secara meluas kepada masyarakat. Tugas ini perlu digembleng oleh DBP dan institusi penerbitan yang lainnya, tegas beliau sewaktu bercakap di hadapan lebih 200 orang khalayak di Dewan Bendahara, IPG Kampus Sultan Mizan.

Pemakalah lain yang turut diundang dalam seminar ini ialah Dr. Engku Ibrahim Engku Wok Zin dari Universiti Sultan Zainal Abidin yang membentangkan tajuk kertas kajian beliau, “Penulisan Nazam ilmiah di Terengganu: Tumpuan kepada Nazam Jawahir al–Saniyyah”. Ustaz Zaidi Hassan, Pengarah Perpustakaan Nur az-Zahrah pula membentangkan kajiannya, “Syeikh Ahmad bin Muhammad Zain al-Fatani: Pemikir Agung Melayu” dan Dr. Wan Khairoslinda Wan Mohd Khairi bersama-sama Fathenwan Wan Mohd Nor, dari Bahagian Penyelidikan Sastera, DBP, membentangkan kertas kerja berjudul “Memasyarakatkan Sastera melalui Kajian Manuskrip Melayu”.

Encik Mohd Azam Juhari, Pengarah DBP Wilayah Timur yang mewakili Ketua Pengarah DBP sewaktu merasmikan majlis, mengharapkan agar seminar ini mampu memberikan maklumat sebanyak mungkin tentang manuskrip Wilayah Timur dan Alam Melayu. Beliau juga berharap lebih ramai generasi baharu hari ini meminati dan menceburkan diri dalam bidang filologi dan seterusnya tampil mengkaji puluhan ribu lagi manuskrip yang berteraburan di perpustakaan atau pusat manuskrip di dalam dan luar negara. Turut hadir ialah Dr. Haji Ahamad Rahim, Pengarah IPG Kampus Sultan Mizan.


Penjawat Awam Perlu Ubah Sikap terhadap Bahasa Melayu

Untuk mendapatkan maklumat terkini, ikuti kami melalui Telegram

Putrajaya – Bahasa Melayu menghadapi lebih banyak cabaran dalam peranannya sebagai bahasa rasmi. Hal ini demikian kerana bahasa rasmi mempunyai unsur penggunaan yang wajib. Demikianlah antara penerangan yang diberikan oleh YBhg. Prof. Emeritus Datuk Dr. Teo Kok Seong, Felow Utama, Institut Kajian Etnik, Universiti Kebangsaan Malaysia melalui Syarahan Bahasa Jiwa Bangsa, bersempena dengan Majlis Perasmian Dekad Bahasa Kebangsaan dan Dekad Membaca Kebangsaan Sektor Perdana Menteri 2022.

Menurut YBhg. Prof. Emeritus Datuk Dr. Teo Kok Seong, bahasa Melayu selaku bahasa rasmi tidak diterima sepenuhnya bukan disebabkan oleh sistemnya yang lemah setelah dibina dengan jayanya oleh Dewan Bahasa dan Pustaka (DBP), selaku agensi utama pembangunan bahasa Melayu di negara ini.

Sebenarnya bahasa Melayu tidak diterima kerana sikap rakyat kita sendiri. Sikap ini merupakan kepercayaan, pandangan dan cara kita bertindak balas terhadapnya. Dari segi kepercayaan misalnya, bahasa ini tidak diyakini akan kemampuannya sebagai alat kemajuan, iaitu tidak mampu membawa kejayaan.

Tambah beliau, sikap seseorang juga berkaitan dengan kepercayaan yang melihat bahasa Melayu sebagai bahasa yang tiada nilai ekonomi yang tinggi berbanding dengan bahasa lain. Dari segi tindak balas misalnya, bahasa Melayu cuba ditolak apabila dikenakan penggunaannya yang wajib. Penolakan ini berlaku dalam pelbagai cara. Antaranya termasuklah keinginan atau desakan untuk diberi pilihan dalam menimba ilmu tertentu seperti mata pelajaran Sains dan Matematik dalam bahasa lain selain bahasa Melayu.

Sikap merupakan cabaran terbesar dalam memartabatkan bahasa Melayu, iaitu dalam usaha kita meletakkan bahasa Melayu yang merupakan bahasa negara pada tempat yang sewajarnya khususnya sebagai bahasa rasmi yang wajib penggunaannya dalam ranah rasmi negara. Usaha ini masih belum berjaya sepenuhnya meskipun dalam sektor awam diwajibkan penggunaannya seperti yang termaktub pada Perkara 152 Perlembagaan Persekutuan.

Sementara itu, majlis perasmian telah disempurnakan oleh YBrs. Tuan Mohd Sakeri Abdul Kadir, Setiausaha Bahagian Kawalan Kewangan Strategik dan Korporat Kementerian Kewangan Malaysia, wakil rasmi Timbalan Ketua Setiausaha Perbendaharaan (Pengurusan), Kementerian Kewangan Malaysia. Dalam ucapannya, beliau berharap agar program kebahasaan seumpama ini dapat mencapai matlamatnya dalam usaha memperkasakan bahasa kebangsaan dan menyemarakkan budaya membaca masyarakat Malaysia, khususnya oleh penjawat awam di Sektor Perdana Menteri. Yang turut hadir ialah Tuan Haji Md Johari Hasan, Timbalan Ketua Pengarah (Dasar), DBP, yang menyampaikan ucapan alu-aluan dalam majlis tersebut.

Selain itu, sesi penyampaian hadiah bagi pertandingan yang telah diadakan bersempena dengan program DMK, iaitu Pertandingan Fotografi Telefon Pintar #marimembaca peringkat Kementerian Kewangan Malaysia turut disampaikan oleh YBrs. Tuan Haji Md Johari Hasan. Johan pertandingan tersebut milik Puan Dayana Ab Rahman manakala naib johan disandang oleh Puan Faizatul Iffah Sahar.  Tempat ketiga pula dimenangi oleh Puan Wan Norashikin Mohd Thair dan tiga orang pemenang sagu hati pula ialah Encik Muhamad Haziq Zaini Alamar, Puan Noor Shafiza Shaari dan Encik Muhammad Latif Mohd Yusuff.

Terdahulu, bagi menyahut seruan kerajaan, pelbagai aktiviti kebahasaan telah dilaksanakan bersempena dengan DBK dan DMK Sektor Perdana Menteri 2022. Antaranya termasuklah Majlis Syarahan Bahasa Jiwa Bangsa Sektor Perdana Menteri, Pertandingan Baca Naskhah Karya Agung peringkat Jabatan Perdana Menteri (18 Oktober 2022) dan Pertandingan Fotografi Telefon Pintar #marimembaca peringkat Kementerian Kewangan Malaysia (18 Oktober -31 Oktober 2022).